Хайрли амалларнинг қаноти узун бўлади. Шу кунларда кўчага чиқасизми, бозор оралайсизми, ижтимоий тармоқларга кирасизми, барчасида гап айланиб, бир мавзуга келади: Президентимиз Шавкат Мирзиёев 2017 йилни «Халқ билан мулоқот ва инсон манфаатлари йили» деб эълон қилгани, шу асосда олиб борилаётган тизимли ишлар самарасида давлат идораларининг халққа эътибори кучайди, Халқ қабулхоналарида оддий одамларнинг мурожаатлари тингланмоқда, муаммо ва ташвишлари қисқа вақтда самарали ҳал этилмоқда.\nЯқинда бир ошнамиз ипотека кредити олиб, янги уйга кўчиб ўтди. Ёш оила. «Қуллуқ бўлсин»га ўтсак, уй тўла меҳмон: қавму қариндош, ошна-оғайниларга қўшилиб, дўстимизнинг қувончига шерик бўлдик. Гурунг қизигандан қизиди, табиийки, бугунги ислоҳотлар, янгиланишлардан ҳам гап кетди.\n— Умрим бино бўлиб амалдор деганда ўз идорасидан чиқмайдиган, мажлислардан бўшамайдиган, ёзда чанг, қишда лой кўчаларга оёқ босмайдиган олиймақом бир зотни тушунар эдим, — дейди саксонни қоралаган Жўрақул Тиловов. — Минг шукр, ҳозир вазият тубдан ўзгармоқда. Катта-кичик раҳбарлар пастга тушиб, жойлардаги ҳақиқий ҳолатни ўрганмоқда, одамлар билан мулоқотга киришиб, уларни тингламоқда. Энди мансабдор бўлиш — оддий одамлар билан бирга яшаш, бирга ишлаш, халқни рози қилиш дегани. Аслида шундай бўлиши керак-да.\n— Президентимиз Халқ қабулхоналарини очиб, кўп савобли ишга қўл урди, — гапга қўшилди йигирма йилдан бери ҳайдовчилик қилиб келаётган Йўлчибой Холматов. — Мана, қишлоғимиз кўчалари асфальт кўрмаган — қуруқ шағал эди-да. Ҳокимга неча бор айтдик, «юқори»га қанча хат ёздик, фойдаси бўлмади. Энди қўлни ювиб, қўлтиққа урамиз деганда, Виртуал қабулхона жонимизга оро кирди. Аризамизни ҳокимнинг ўзи келиб ўрганди. «Бу борада катта дастур қабул қилинди, барча кўчага асфальт ётқизамиз», дейишди. Кўнглимиз бир кўтарилди...\nБундай мисолларни яна кўплаб келтириш мумкин ва уларнинг барчаси бизга бир ҳақиқатни англатади: Президентимиз ғояси асосида ташкил этилган Виртуал қабулхона ва Халқ қабулхоналари халқ билан фаол, очиқ ва ошкора мулоқот олиб бориш, жисмоний ҳамда юридик шахслар мурожаатлари билан ишлашнинг замонавий, самарали ва таъсирчан механизмига айланиб бормоқда. Энг аҳамиятлиси, бу янги тизим худди шундай кўринишда ҳеч бир мамлакатда учрамайди.\nҲақиқатнинг юзи ёруғ, қўли узун\nХалқимизнинг бу мақоли айни пайтда атрофлича ўрганилиб, қонуний ҳал этилаётган мурожаатларда ҳам ўз ифодасини топмоқда. Шу йил 22 май кунига қадар Ўзбекистон Республикаси Президентининг виртуал қабулхонасига келиб тушган мурожаатларнинг 70 мингга яқини ижобий ҳал қилинган.\nМеҳнат ҳуқуқи ва бандлик соҳасида 4 минг 864 мурожаатда кўрсатилган муаммолар ҳал қилинган. 789 фуқарога 1 миллиард 900 миллион сўмлик ўз муддатида берилмаган иш ҳақлари ва қарздорликлар ундирилган, 1 минг\n500 фуқаро иш билан таъминланган, ишдан ноқонуний бўшатилган 305 киши иш жойларига қайта тикланган. Ижтимоий соҳада 288 фуқарога икки ёшгача бола парвариши учун нафақа тайинланган, 588 оилага 600 миллион сўм моддий ёрдам кўрсатилган.\nСўнгги йилларда халқимизнинг фаровонлиги ошиб, хонадонларда шахсий автомобиллар кўпаймоқда. Табиийки, бу ўз-ўзидан «темир улов» сотиб олиш истагини пайдо қилаяпти. Аҳолидан автосалонлардан давлатимиз белгилаган нархда автомобиль харид қилиш билан боғлиқ турли сансалорликлар ҳақида ҳам кўплаб шикоятлар келиб тушган. Бу борада 497 мурожаат ҳал қилинган. Натижада 205 фуқаро автомобиль харид қилиш шартномасини имзолаган, 87 кишига муддатида берилмаган автомобиль етказиб берилган, 150 фуқарога шартнома бўйича автомобиль ўз вақтида етказилмагани учун қайта ҳисоб-китоб қилинган, 55 кишининг сотиб олган автомобилларидаги носозликлар бартараф этилган.\nСуд-ҳуқуқ соҳасида ҳам 5 мингдан зиёд мурожаатлар ҳал қилинган. Жумладан, 2 минг 137 ҳолатда алимент пулларини тўламай юрган фуқаролардан 1 миллиард 900 миллион сўм миқдоридаги алимент пуллари ундирилган, 95 ҳолатда фуқароларнинг оилавий шароити ҳисобга олиниб, судларнинг 37 миллион сўмлик жарималар тўлаш тўғрисидаги қарорлари ўзгартирилиб, улар жаримадан озод қилинган. 195 биометрик паспорт ўз эгаларига топширилган, 53 фуқаронинг прописка масаласи ижобий ҳал қилинган.\nМурожаатларни ўрганиш натижасида 300 истеъмолчининг электр энергияси бўйича 220 миллион, 285 фуқаронинг табиий газ бўйича 593 миллион сўм асоссиз ҳисобланган қарздорлиги бартараф этилиб, 135 тадбиркорлик субъектини электр энергияси билан -узлуксиз таъминлаш йўлга қўйилган. Самарқанд туманидаги «Даромад Файз Омад» масъулияти чекланган жамияти раҳбари Муртазо Омонуллаев ўз мурожаатида 2016 йил 28 март куни табиий офат (чақмоқ уриши) туфайли корхонанинг электр токи ҳисоблагичи ёниб кетгани, туман электр тармоқлари корхонасининг масъул ходимлари уни лабораторияга олиб кетиб, апрель — июль ойларида асоссиз равишда 17 миллион 900 минг сўм қарздорлик ҳисоблаб, бу маблағни ҳатто корхона ҳисоб рақамидан ечиб олганидан шикоят қилган. Самарқанд вилояти ҳудудий электр тармоқлари корхонаси бу масалани қайта кўриб чиқиб, уни қонуний асосда тадбиркор фойдасига ижобий ҳал этган.\nТошкент шаҳар Миробод туманида яшовчи Ш. Шокирова шу йил 25 январда Виртуал қабулхонага мурожаатида унинг хонадонига табиий газдан 1,3 миллион сўм асоссиз қарздорлик ҳисобланганини билдириб, мазкур муаммони ҳал қилишда амалий ёрдам сўраган. «Мирободтумангаз» ходимлари ушбу масалани бир кунда ўрганиб, Ш. Шокирова қарздор эмас, балки ҳақдор эканини аниқлаган. Худди шу мазмундаги мурожаатлар асосида Андижон вилояти Пахтаобод туманида яшовчи Ф. Кенжабоевнинг электр энергияси учун нотўғри ҳисобланган 1,5 миллион сўм қарзи бекор қилинган, юнусободлик Г. Саидова табиий газ учун тўлаган 509 755 сўм «Тошкентгазсавдо» МЧЖ ходимларининг хатоси туфайли бошқа ҳисоб рақамга ўтиб кетган экан, бу борада ҳам ҳаммаси жой-жойига қўйилган.\nСавол туғилади: электр энергияси ва табиий газ таъминоти идоралари ходимлари айрим ҳолларда нега бунчалик қуюшқондан чиқиб кетмоқда? Бир тадбиркор таваккал қилиб, ҳузур-ҳаловатдан кечиб, бор имкониятини, маблағини хавф-хатарга қўйиб, кеча-кундуз жонини жабборга бериб ишласаю, электр тармоқлари корхонаси унинг бўйнига асоссиз 17,9 миллион сўм қарзни илиб, яна бу маблағни корхона ҳисоб рақамидан ечиб олишга ҳам улгурса — нима, шаҳар бедарвозами? Ёки бир инсон табиий газ учун тўлаган тўлов бошқа ҳисоб рақамга ўтиб кетса, фуқаро ҳақини талаб қилгандаёқ шу хатоликни тўғрилаб қўйишнинг имкони бор-ку! Бунга нима халал беради? Шубҳасиз, лоқайдлик, ўз вазифасига совуққонлик билан қараш.\nИнсон ўз уйига эга бўлса, ҳаётда катта мақсадлар билан яшайди. Виртуал қабулхонага тушган мурожаатларни кўриб чиқиш натижасида 86 фуқаро намунавий лойиҳалар асосида қурилаётган уй-жойлардан олиш учун шартнома имзолаган, 207 фуқаронинг намунавий уй-жойларидаги камчиликлар бартараф этилган, 106 фуқаронинг хонадонида хусусий уй-жой мулкдорлари ширкатлари таъмирлаш ишларини бажарган, яна 44 фуқаронинг уй-жойи таъмирланган, 55 тадбиркорга ер майдони ажратилган, 43 маҳалла кўчалари ободонлаштирилган.\n2014 йили Қарши шаҳрида яшовчи Н. Муслимованинг уй-жойи бузилгач, унга на компенсация пули ва на тураржой қуриш учун ер ажратилган. Ўтган даврда аёлнинг бош уриб бормаган идораси қолмаган, бироқ ҳеч бир мутасадди унинг дардини тингламаган. Аёл сарсон-саргардон юрган кунларда Виртуал қабулхона очиладию, унинг икки йиллик ташвиши икки кунда ҳал бўлади: Н. Муслимовага 90 миллион сўм компенсация пули ва Қарши шаҳридан ер майдони ажратилган. Яккабоғлик Н. Раҳматов ҳам тендерда ютиб олган ер майдонини ололмагач, Виртуал қабулхонага мурожаат қилган. Туман ҳокимлиги масалани ўрганиб, унга қонуний ютиб олган ер майдонини ажратиб берган.\nНукуслик Турдихон Муржонбетова уйсиз, мактабда яшаб юрган эди. Бу аёл Президентимизнинг Виртуал қабулхонасига уй-жой билан таъминлашда амалий ёрдам сўраб мурожаат қилгач, Нукус тумани ҳокимлиги унинг шароитини ҳар томонлама ўрганиб чиқиб, ёрдам бериш керак, деган қарорга келган ва шу йил 4 мартда Т. Муржонбетовани 2 хонали уй-жой билан таъминлаган. Марғилон шаҳридан Гўзалхон Жалолиддинова ҳам Виртуал қабулхонага мурожаатида 1 хонали уйда 11 жон яшаётгани, жуда тиқилишиб қолиб, қўшнисининг ошхонасида боласи билан яшаб турганини айтиб, амалий ёрдам сўраган. Марғилон шаҳар ҳокимлиги мурожаатни кўриб чиқиб, шу йил 27 февраль куни унга шаҳардаги 1-оилавий ётоқхонадан жой ажратиб берган.\nҚарши туманидан Алишер Fафуров газ таъминоти тизимида ишлайди, уч фарзанди бор, аёли уй бекаси. У Виртуал қабулхонага мурожаат қилгач, ижарама-ижара яшаб чарчаган оиласининг кўп йиллик орзулари ушалган: Қарши туманида янгиланган намунавий лойиҳалар бўйича қурилган 2 қаватли арзон уй-жойлардан 3 хонали квартира уларга имтиёзли кредит асосида ажратилган.\nКармана туманида истиқомат қилувчи О. Ортиқова 2015 йили намунавий лойиҳалар асосидаги уй-жойлардан бирини олган, бироқ уй сифатсиз қурилган, таъмирталаб бўлган, пудратчи ташкилот фуқаронинг эътирозларини эътиборсиз қолдирган. О. Ортиқова шу йил 9 январда Виртуал қабулхонага мурожаат қилгач, пудратчи ташкилот бир ҳафтада барча камчиликни тўлиқ бартараф этган. Тошкент шаҳар Мирзо Улуғбек туманида яшовчи А. Якубов ипотека кредити олиш учун «Ўзсаноатқурилишбанк»нинг туман филиалига ҳужжатлар топширган, бироқ сансалорликларга дуч келган. Фуқаро 2016 йил 26 декабрда Виртуал қабулхонага мурожаат қилгач, шу йил 3 январда муаммоси ижобий ҳал қилинган.\nХалқимиз мулк ё капитал маълум гуруҳлар қўлида тўпланган феодализму капитализмни, борингки, ишлагану ишламаганни тенг тишлатмоқчи бўлган социализмни ҳам бошдан кечирди. Бироқ барча «изм»да оддий халқнинг косаси оқармади, бири икки бўлмади. Чунки у даврларда давлат бошқаруви, муҳит, шароит шундай эди. Бугун мамлакатимизда ҳар бир инсонга бахтли бўлиб, ҳаётдан рози яшаш учун тенг имконият яратилмоқда, тадбиркорлик фаолиятига асоссиз аралашувлар, турли бюрократик тўсиқлар бартараф этилмоқда. Бироқ ҳамон айрим жойларда тадбиркорлик қилмоқчи бўлган инсонларга ёрдам бериш ўрнига уларни сарсон қилиш, ишбилармонларнинг ўз бизнесини янада ривожлантиришига халал бериш ҳоллари учраб тургани таассуфлидир.\nГулистон шаҳридаги «Gulistan Agro Group» МЧЖ раҳбари Анвар Раҳмоновнинг мурожаатидан сўнг унинг корхонасига Жанубий Кореядан шолини қайта ишлаш, қуритиш ва қадоқлашга мўлжалланган технология сотиб олиш учун «Ўзсаноатқурилишбанк» 491,3 минг АҚШ доллари миқдорида кредит берган. Нукуслик А. Пирназаров шу йил 12 январда Виртуал қабулхонага мурожаат қилиб, унга тадбиркорлик билан шуғулланиш учун ер ажратиб беришда амалий ёрдам сўраган. Нукус тумани ҳокимлиги мазкур мурожаатни атрофлича ўрганиб, фуқарога 1 гектар ер ажратган.\nУрганчлик Б.Шомуродова 2011 йилда Урганч деҳқон бозорида қурилган дўконлардан бирини 20 миллион сўмга сотиб олган. Бироқ фаолият бошлагандан 10 ой ўтиб дўконлар бузилган. Шу вақт мобайнида тадбиркорга на тўлаган пули қайтарилган, на ўрнига бошқа дўкон берилган. Б.Шомуродованинг Виртуал қабулхонага мурожаатидан сўнг унга дўкон учун тўлаган пуллари ундириб берилган.\nУмуман, Виртуал қабулхонага банк хизматларига доир мурожаатлардан сўнг 161 тадбиркорга 6,8 миллиард сўм кредит, 30 фуқарога 3,7 миллиард сўмлик ипотека ва истеъмол кредитлари ажратилган, 57 фуқаронинг 1,6 миллиард сўмлик омонат пуллари қайтарилган, 239 фуқаро ва тадбиркорнинг ҳисоб рақамларидаги маблағлари олиб берилган, 122 тадбиркор тўлов терминаллари билан таъминланган.\nБулардан кўринадики, кўп ҳолларда одамлар, ҳатто айрим тадбиркорлар соҳадаги тартиб-қоидаларни яхши билмагани учун унчалик қийин бўлмаган ишлар ҳам баъзи мутасаддиларнинг арзимаган баҳоналари билан битмай қолиб кетмоқда. Банк ходимлари барча имкониятни ишга солиб, йўл-йўриғини қилиб, шу муаммоларни ҳал қилиб берса бўлади-ку.\nШу ҳақда яна бир мисол. Янгийўллик Равшан Абдухалилов иккинчи гуруҳ ногирони, у 2016 йил декабрда Миллий банкнинг Янгийўл туман филиалига чорва кредити сўраб, мурожаат қилади, бироқ сўралган ҳужжатларни йиғишга имкон қилолмайди, боз устига, гаровга қўйишга ҳам ҳеч нимаси йўқ. Сўнг шу йилнинг январь ойида Президентимизнинг виртуал қабулхонасига ёрдам сўраб, хат ёзган.\n— Ишонасизми, Миллий банк ходимлари уйимизга келиб, мурожаатимни уч кунда ҳал қилиб берди, — дейди Р. Абдухалилов. — Яқинларим кафил бўлди, банкнинг 5,6 миллион сўм кредити эвазига соғин сигир олдик. Бузоғи ҳам бор. Энди паррандачиликни йўлга қўйиб, курка боқмоқчимиз.\nҲа, одамларнинг тадбиркор бўлишига амалий ёрдам берилса, бунёдкорлик янада кенг қулоч ёзади. Бу билан минглаб оилаларга барака киради, юз минглаб янги иш ўринлари яратилади. Энг муҳими, ўз ишини топган, шундан даромад, завқ ва қувонч кўрган инсон аниқ ҳаётий мақсади, йўли ва манзилига эга бўлади. Бугун мамлакатимиздаги ислоҳотлардан кўзланган пировард мақсад битта — халқимизни ҳаётдан рози қилиш, бой қилиш. Бунга одамларни ишбилармонликка ўргатиш, кичик бизнес ва тадбиркорлик соҳасини қўллаб-қувватлаш ва рағбатлантириш орқали эришиш мумкин. Зотан, -Президентимиз Шавкат Мирзиёев таъкидлаганидек, «Халқ бой бўлса, давлат ҳам бой ва қудратли бўлади».\nҲар бир инсон — иссиқ жон. Касал бўлмасликдан ҳеч ким кафолатланмаган. Президентимиз Шавкат Мирзиёев шу йил 5 январь ва 7 февраль кунлари соғлиқни сақлаш соҳасининг бир гуруҳ етакчи мутахассислари билан учрашди, тизимдаги муаммолар ва унинг ривожланиш истиқболлари чуқур таҳлил қилинди. Аҳолидан бу борада Президентимизнинг Халқ қабулхоналари ва Виртуал қабулхонасига келиб -тушаётган ариза ҳамда шикоятларни тизимли ўрганиш ва ҳал қилиш — доимий эътиборда. Шу йилнинг 22 май кунига қадар соҳага оид 5 минг 378 мурожаат ҳал қилинган.\nБунинг натижасида 1 минг 560 фуқарога марказий шифохоналарда даволаниш учун йўлланмалар (ордер) берилган, 587 фуқаро стационар шароитда касалхоналарга ётқизилган, ногирон 58 киши протез-ортопедия ва реабилитация воситалари билан таъминланган.\n«Ўттиз йилдан бери диабетга чалинганман, бир фарзандим бор, турмуш ўртоғим оламдан ўтганига 15 йил бўлди. Менга давлат томонидан ҳеч қандай дори берилмаяпти, сотиб олган дориларим 10 кунга етмайди, аҳволим жуда оғир. Президентимиздан ёрдам сўрайман», деб мурожаат қилган шаҳрихонлик Нигора Алиева. Андижон вилояти соғлиқни сақлаш бошқармаси мурожаатни ўрганиб чиққач, Н. Алиева шу йил 24 январда Андижон вилояти эндокринология диспансерига ётқизилиб, зарур дори-дармонлар билан таъминланган. Бемор аёл соғлиғи бўйича мунтазам тиббий назоратни ташкил қилиш -Шаҳрихон тумани тиббиёт бирлашмасининг кўп тармоқли поликлиникаси бош врачи зиммасига юклатилган.\nПойтахтлик Гўзал Раҳматуллаева 2015 йил март ойида пул тўлаб, 1-шаҳар касалхонасида қорин чурраси бўйича жарроҳлик амалиётини ўтайди. Бироқ кўп ўтмай, операция қилинган ўрин йиринглай бошлайди. Аёл шифокорларнинг олдига қайтиб бориб, жарроҳлик амалиёти сифатсиз ўтказилганидан шикоят қилади. Улар беморга «Озгина чиданг, мазлар суртинг, яхши бўлиб кетади», дейишади, холос.\n— Турли дори-дармонлар фойда бермади, операциядан бир йил ўтиб, аҳволим буткул оғирлашди, шифокорлар тайинли ҳеч нима айтмагач, Виртуал қабулхонага шикоят қилишдан бошқа чорам қолмади, — дейди Г. Раҳматуллаева. — Шу йил январь ойи охирларида 1-шаҳар касалхонасида мени қайтадан бепул операция қилишди. Кўз тегмасин, ҳозир аҳволим анча яхши.\nШаҳрисабзлик Анвар Ризаев 31 ёшда, 2-гуруҳ ногирони. Бахтсиз ҳодиса оқибатида 2016 йил сентябрда бир оёғидан ажралгач, оғир аҳволга тушади. Бироқ қарамоғида уч фарзанди бор, ётиб қолиш ярамайди.\n— Шу боис 2016 йил 30 ноябрда Виртуал қабулхонага мурожаат қилиб, оёғимга протез қўйиб бериш масаласида ёрдам сўрадим, — дейди А. Ризаев. — Орадан бир ҳафта ўтди, жуда дилим хуфтон бўлиб ўтиргандим: қизим кучли шамоллаб ётибди, уни кўтариб шифокорга олиб борай десам, ўзимнинг аҳволим бу. Шунда уйимга вилоят соғлиқни сақлаш бошқармасининг вакиллари кириб келса, денг. Кўнглим анча кўтарилди. Улар қизимни ҳам текшириб, даволашди. Орадан кўп ўтмай, бепул протез қўйиб беришди. Бу яхшиликларни ҳеч қачон унутмаймиз. Энди бирор иш билан шуғулланиш ҳақида ўйлаяпман.\nВиртуал қабулхонага мурожаатлар асосида 65 фуқарога ногиронлик белгиланди. Фарғона туманидан М. Шодмонова туғма ногирон экани, бироқ тиббий-меҳнат эксперт комиссияси буни рад этаётганидан шикоят қилган. Республика тиббий-ижтимоий экспертиза инспекцияси мутахассисларининг ўрганишлари давомида аёлнинг чиндан ҳам ногирон экани -аниқланган, шу йил 3 март куни унга\n2-гуруҳ ногиронлиги белгиланиб, тегишли нафақа тайинланган. Марғилонлик Маъмуржон Зайнуддинов 2015 йилда бош миясидан жароҳат олгач, ногирон бўлиб қолади. Бироқ унинг онаси Х. Fаниева ўғлига ногиронликни белгилатишда сарсон-саргардонликка дуч келади. Аёлнинг Виртуал қабулхонага мурожаатидан сўнг шу йил 28 февралда унинг ўғлига ҳам 2-гуруҳ ногиронлиги ва тегишли нафақа тайинланган.\nҲа, адолатнинг катта-кичиги бўлмайди. Буни фуқароларнинг таълим тизимига оид муаммолари ҳал бўлаётганида ҳам кўриш мумкин. Ўтган даврда 220 бола мактабгача таълим муассасаларига жойлаштирилган, 65 коллеж ўқувчисининг ўқиши тикланган, 50 ўқувчининг ўқиши бошқа коллеж ё лицейга кўчирилган, 33 фуқарога ўрта махсус, касб-ҳунар таълими дипломи ва ўрта мактаб шаҳодатномаси берилиши таъминланган.\nИзбосканлик Улуғбек Нуриддинов ўтган йили Андижон давлат университетига контракт асосида ўқишга қабул қилинган, тўлов-шартнома учун қарийб 3 миллион сўм тўлаган. Сўнг у оилавий шароити тўғри келмагани учун ўқишни давом эттира олмаслиги ҳақида маълум қилган, бироқ университетдан тўлаган пулини қайтариб ололмаган.\nУ. Нуриддинов Виртуал қабулхонага мурожаат қилгач, шу йил 9 февралда унинг контракт пуллари қайтариб берилган. Самарқанд давлат университети талабаси Ўғилой Ҳайитова 2016 йил сентябрь ойидан буён стипендиясини ололмаётгани ҳақида шикоят қилгач, 2016 йил 31 декабрда унинг барча стипендия пуллари тўлиқ тўлаб берилган. Боғот туманидан У. Раҳмонов тумандаги 92-мактаб-интернат ётоқхонаси етарлича иситилмаслиги туфайли ўғли ва бошқа болалар бетиним шамоллаб қолаётганидан шикоят қилгач, мактаб-интернатнинг иситиш тизими соз ҳолатга келтирилган.\nҲал бўлган ҳар бир мурожаат ортида ўнлаб, ҳатто юзлаб одамлар ҳаётидаги ўзгариш, янгиланиш мужассам. Бу фуқароларнинг давлат ҳокимиятига, жамиятга, эртанги кунга ишончини мустаҳкамлашда ниҳоятда муҳим омилдир.\nОдамларнинг кичик муаммоси ҳал бўлса, катта натижаларга олиб келади. Акс ҳолда улар йиғилиб-йиғилиб, ўткир ижтимоий-иқтисодий муаммоларни келтириб чиқариши мумкин. Бир инсон муаммога дуч келиб, уни вақтида ҳал қила олмаса, бундан, аввало, руҳий зарба олади: қўли ишга бормайди, ичига чироқ ёқса ёришмайди, беҳаловат бўлади, ўтирса ҳам, турса ҳам, хаёлининг бир четида шу муаммо унга халал бераверади.\nОқибатда бундай руҳий тушкунлик инсонни шахс сифатида емиради. Адолатга ишонмаслик, ҳақиқатнинг борлигига шубҳа жамиятга ҳам катта хавф солади. Излаганини уйидан тополмаган одамнинг кўчага чиқиб кетиши тайин. Шу маънода, мулоқот ва манфаат тушунчалари ўзаро чамбарчас боғлиқ.\nЭнди муаммоси ҳал бўлган инсоннинг руҳияти, кайфиятини бир тасаввур қилайлик: у ўзини елкасидан тоғ ағдарилгандай ҳис қилади, ҳаётида ҳаловат пайдо бўлади, тонгда катта меҳнат иштиёқи ва яшаш завқи билан уйғонади, халқ фаровонлиги, давлат ва жамият тараққиётига нимадир ҳисса қўшишга чоғланади, бор куч-ғайратини ўз ишига сарфлайди. Энг муҳими, бундай инсон давлатга, қонунларга, адолат ва ҳақиқатнинг қудратига, умуман, ҳаётга ва келажакка ишонади. Руҳиятида шундай кучли ишонч ва -ихлоси бор одамни йўлдан оздириб ҳам, чалғитиб ҳам бўлмайди.\nДавлат органларида ишлаётган ҳар бир раҳбар ва мутасадди ходим ўз вазифасини виждонан, сидқидилдан бажариб, одамларнинг оғирини енгил қилиб, муаммоларини ҳал этишга баҳоли қудрат ҳисса қўшаётганида ҳам, ўз ишига, вазифасига лоқайд муносабатда бўлиб, оддий одамлар учун муаммо ва ташвиш туғдираётганида ҳам юқорида қайд этилган бир-бирига қарама-қарши икки манзарани кўз олдига келтириб, тегишли хулоса чиқариши, халқнинг розилиги ёки норозилиги айнан унга боғлиқ эканини эсидан чиқармаслиги зарур.\n7 минг мурожаат ва 3 миллион муаммонинг ҳал бўлиши\nВиртуал қабулхона ва Халқ қабулхоналарининг яна бир ноёб хусусияти — мурожаатларга асос бўлган сабаб ва шарт-шароитларни аниқлаш, уларни бартараф этиш мақсадида ҳуқуқни қўллаш амалиёти ва амалдаги қонун ҳужжатларини такомиллаштириш бўйича таклифлар тайёрлашдан иборат. Бу борадаги ишлар аллақачон ўз натижаларини бермоқда.\nПрезидентимизнинг шу йил 2 февралдаги «Иш ҳақи, пенсия, нафақа ва стипендияларни тўлаш механизмини такомиллаштиришга доир қўшимча чора-тадбирлар тўғрисида»ги қарори мамлакатимиз ҳудудларида бу борадаги мавжуд аҳволни танқидий таҳлил қилиш натижасида қабул қилинди. Виртуал қабулхона ишга тушганидан буён одамлардан иш ҳақи, пенсия, нафақа ва стипендияларни ўз вақтида тўламаслик, тўловларни пластик карталарга нақдсиз шаклда асоссиз равишда ўтказиш ҳолатлари кўпайгани, тўлов терминаллари ва банк аппаратлари тизими етарли даражада ривожланмагани юзасидан 7 мингдан ортиқ мурожаатлар келиб тушган.\nДавлатимиз раҳбари 2017 йил 14 январда Вазирлар Маҳкамасининг кенгайтирилган мажлисида «пластик карточкаларни муомалага киритишдан илгари барча механизм пухта ишлаб чиқилмаган»ини рўйирост таъкидлагани бежиз эмас. Президентимизнинг юқорида келтириб ўтилган қарорига кўра, мамлакатимизда барча турдаги пенсиялар, тоғли ва олис туманлардаги бюджет ташкилотлари ходимларига иш ҳақи тўлаш, ижтимоий тўловлар ҳеч қандай чекловларсиз нақд шаклда амалга оширилмоқда, олий ўқув юртлари талабаларига стипендияларнинг камида 50 фоизи нақд шаклда берилмоқда.\nСўнгги беш йилда мамлакатимизда пенсия ва нафақа олувчилар сони йилига ўртача 4 фоиздан ўсиб, бугун 3 миллион нафардан ортиқни ташкил этмоқда. Қаранг, аҳолидан тушган 7 мингдан ортиқ мурожаатлар асосида 3 миллиондан зиёд юртдошларимизнинг муаммолари ҳал бўлди.\nЎзбекистон Республикаси Вазирлар Маҳкамасининг шу йил 27 февралдаги «Битимларни нотариал тасдиқлаш тартибини идоралараро электрон ҳамкорликни қўллаган ҳолда такомиллаштириш чора-тадбирлари тўғрисида»ги қарори ҳам айнан фуқароларнинг кўчмас мулкнинг олди-сотди, айирбошлаш ва ҳадя қилиш битимларини нотариал тасдиқлаш борасидаги муаммо ва камчиликлар ҳақидаги мурожаатлари, шикоят, ариза ва таклифлари асосида ишлаб чиқилган. Қарорга кўра, мамлакатимизда нотариал ҳаракатларни амалга оширишда идоралараро электрон ҳамкорлик йўли билан давлат хизматлари кўрсатишни назарда тутувчи «Нотариус» автоматлаштирилган ахборот тизими амалга киритилмоқда. Қарорда идоралараро электрон ҳамкорликни қўллаган ҳолда кўчмас мулкнинг олди-сотди, айирбошлаш ва ҳадя қилиш битимларини нотариал тасдиқлаш Тошкент шаҳрида шу йил 1 июлдан, мамлакатимизнинг қолган ҳудудларида 2018 йил 1 июлдан бошлаб амалга оширилади.\nБунда солиқлар, коммунал хизматлар ва электр энергияси бўйича қарздорлик, кўчмас мулкка нисбатан тақиқ ва хатлаш мавжудлиги «Нотариус» тизимида автоматик тарзда текширилади. Ариза берувчига аниқланган қарздорликни нотариал идорада, шу жумладан, электрон тўлов тизимлари орқали тўлаш имконияти берилади. Қисқа айтганда, энди уй-жой сотадиганлар ишдан қолиб, вақт кетказиб, идорама-идора маълумотнома йиғиб юрмайди. Бу билан, аввало, фуқароларнинг вақти ва маблағи тежалади, қолаверса, сохта маълумотномалар тақдим этишнинг олди олинади.\nЯна бир масала: аҳолидан фуқаролик ишлари бўйича судларда бўлаётган сарсон-саргардонликлар ҳақида ҳам кўп мурожаатлар келмоқда. Асл вазият шуки, фуқаролик ишлари бўйича туманлараро (туманлар) судлари бир ишни кўриб, ҳал қилув қарори чиқаргач, иккинчи тараф норози бўлиб шикоят қилади, вилоят фуқаролик судлари эса бу ишни яна биринчи инстанцияга қайта кўриш учун жўнатади, аксарият ҳолда у ерда ҳам бу масала тўла ҳал бўлмайди. Ҳали у туман, ҳали бу тумандаги фуқаролик ишлари бўйича судлар ишни қайта-қайта кўраверади.\nСудларнинг апелляция ва кассация инстанциялари, суд назорати амалиётидаги таҳлиллар кейинги йилларда фуқаролик ишлари бўйича биринчи инстанция судлари чиқарган ҳал қилув қарорларининг юқори инстанциялар томонидан бекор қилиниши ва улар юзасидан якуний қарор қабул қилмасдан, қайта кўриб чиқиш учун яна биринчи инстанцияга юбориш ҳолатлари ўсиб бораётганини кўрсатмоқда. 2014 йили 1 минг 119, 2015 йили\n1 минг 296, 2016 йили 1 минг 160 ана шундай суд қарорлари юқори инстанцияда бекор қилинган ва иш яна қуйи бўғинга юборилган. Ҳар бир бекор қилинган қарорнинг ортида қанча одамнинг йўқотган вақти, маблағи, асаббузарликлари, соғлиғи ётибди.\nБу борадаги мурожаатлар таҳлили асосида Ўзбекистон Республикаси Фуқаролик процессуал кодексига тегишли ўзгартиш киритилди. Энди апелляция инстанцияси биринчи инстанция судининг қароридан норози бўлган шахснинг масаласини қуйи судга қайтармасдан, у бўйича ўзи узил-кесил қарор қабул қилади. Фуқаролик ишларини кассация ва назорат тартибида кўриб чиқиш тартибига ҳам шу мазмундаги ўзгартишларни киритиш кўзда тутилмоқда. Буларнинг барчаси инсон ҳуқуқ ва манфаатларини таъминлашни янада кучли кафолатлаб, биринчи инстанциядаги хато-камчиликларнинг олдини олишга, бу соҳадаги турли сансалорликларга оид шикоятлар -қисқаришига олиб келади.\nЖамиятнинг ойдин кўзгуси\nХалқ қабулхоналари институти бугун чин маънода халқ минбари, муаммолар ва уларнинг ечими акс этадиган ойдин кўзгу бўлмоқда. Бунда мамлакатимизнинг ҳамма жойидаги асл вазият, халқимиз, жамиятимиз қандай нафас олаётгани яққол намоён бўлмоқда. Бу жараёнда барча соҳа бўйича йиғилаётган мурожаатлар архиви келгусида -исталган тизим бўйича самарали ва ҳаётий тадқиқотлар олиб бориш учун ниҳоятда ноёб, бебаҳо манба бўлиб хизмат қилади. Дунёнинг яна қайси мамлакатида бундай тизим бор? Биламизки, амалиётда бир масалани ўрганиш учун махсус институтлар йиллар давомида ижтимоий сўровлар ўтказади ва улар, қанчалик жозибали кўринмасин, барибир, бир гуруҳ одамларнинг субъектив фикрини акс эттиради. Мамлакатимизда ҳар бир соҳа ва ҳудуддаги асл манзарани, мавжуд аҳволни реал кўриш ва баҳолаш учун жисмоний ҳамда юридик шахсларнинг мурожаатлари мустаҳкам асос ва ҳақиқий мезон бўлиб хизмат қилмоқда. Бу ижро ҳокимияти фаолиятини янада самарали йўлга қўйишда ҳам муҳим аҳамиятга эга.\n...Ҳа, бугун Халқ қабулхоналари ва Виртуал қабулхона халқимиз учун суянч тоғи бўлмоқда, одамларни янада катта куч-ғайрат билан ишлашга ундамоқда.\nЎзбекистон Республикаси Президентининг виртуал қабулхонасига келаётган миннатдорлик хатлари, таклифлар, тилакларни ўқир экансиз, бунга такрор-такрор амин бўласиз. Уларнинг барчасини бир жиҳат бирлаштириб туради: эзгу ният, эзгу сўз, эртанги кунга мустаҳкам ишонч. Самарқанд қишлоқ хўжалиги институти талабаси Барчиной Сафарова, Наманган муҳандислик-педагогика институти талабаси Отабек Исоқжонов, Андижон вилояти Хўжаобод тиббиёт коллежи ўқувчиси Мафтуна Тўлабоева, тўрақўрғонлик тадбиркор Рустам Омонов, Тошкент шаҳридан Антонина Атаджанова ва бошқа минглаб юртдошларимиз мурожаатлари ҳал бўлгани, мамлакатимизда турли соҳаларда амалга оширилаётган ислоҳотлар, халқ билан мулоқот самарали йўлга қўйилаётгани, инсон ҳуқуқ-манфаатлари таъминланаётганини таъкидлаган, одамлар манфаатини таъминлашга, хусусан, навқирон авлод камолотига кўрсатаётган юксак эътибор ва ғамхўрлиги учун давлатимиз раҳбарига самимий миннатдорлик билдирган.\nАслида ҳам дунёдаги бор фалсафий қарашларнинг хулосаси — оламнинг бино бўлмоғидан муддао аслида одам эди. Бинобарин, инсондан улуғ мавжудот йўқ. Шу маънода, улуғ шоиримиз Алишер Навоий таъкидлаганидек, бир кўнгли синиқ кишининг кўнглини кўтариш, хотирини, дилини, қалбини шод этиш шу қадар улуғ ишки, бу вайрон бўлган Каъбани обод қилган даражасидадир. Навоий одамнинг кўнглини Каъбага қиёслаган, кўнгил синиқлигини Каъба вайронлигига менгзаган. Меҳр-мурувватнинг бундай буюк тимсоли, инсонларнинг дарду ташвишларини ўйлаб яшаш, уларнинг муаммолари билан ўз муаммоси каби курашиш ҳар қандай кишининг қалбини жунбушга келтиради.\nБугун ҳар биримиз, бутун халқимиз кўраётган ва сезаётган ҳақиқат шуки, мамлакатимизда давлат идоралари одамлар билан очиқ мулоқот қилишга киришмоқда. Халқ талаб ва истаклари асосида ишлаш принциплари ҳаётимизда чуқур жорий қилинмоқда. Бу мамлакатимизнинг стратегик мақсадларига, юксак марраларга фақат ва фақат халқ билан мулоқот қилиб, одамларнинг ичига кириш, уларнинг дарду ташвишлари билан яшаш, инсон манфаатларини таъминлаш орқалигина эришиш мумкин эканини такрор ва такрор исботлаб бермоқда.\nШу ўринда Президентимиз Шавкат Мирзиёевнинг 2016 йил 14 декабрда Олий Мажлис палаталарининг қўшма мажлисида айтган, халқимизнинг юрагидан чуқур жой олган, барча бўғиндаги раҳбарлар учун ҳаёт қоидасига, фаолиятнинг бош мезонига айланиши лозим бўлган қуйидаги даъваткор сўзларни яна бир бор эслатиб ўтиш жоиз:\n«Ҳаммамизни тарбиялаган, вояга етказган — шу халқ. Барчамизга туз-насиба берган ҳам — шу халқ. Бизга ишонч билдирган, раҳбар қилиб сайлаган ҳам айнан шу халқ.\nШундай экан, биз биринчи навбатда ким билан мулоқот қилишимиз керак — одамларимиз билан. Ким билан бамаслаҳат иш тутишимиз керак — аввало халқимиз билан.\nШунда халқимиз биздан рози бўлади.\nХалқ биздан рози бўлса, Яратган ҳам биздан рози бўлади».\nБуни унутишга ҳеч кимнинг ҳаққи йўқ.\nМазкур рукндаги бошқа мақолалар: « Ҳар бир ҳужжат вақтида ва сифатли ижро этилиши шарт\tҚонунчилик палатасида давлат бюджетининг 2016 йилдаги ва 2017 йилнинг биринчи чорагидаги ижроси кўриб чиқилди »


Covid-19: 2021 йилги антирекорд янгиланди, беморлардан яна бири ўлди\nСоғлиқни сақлаш вазирлигига кўра, 23 апрель куни коронавирусга чалинган беморлардан яна бири вафот этган, касалликдан ўлганлар сони 642 нафарга етган.\n23 апрелда мамлакатда қарийб 400 нафар беморда Covid-19 касаллиги аниқланди.\nБу рақам жорий йилда коронавирус билан касалланиш кўрсаткичи бўйича энг юқори кўрсаткичдир.\nРақамлар коронавирус беморлари сони ошаётганини кўрсатмоқда. 22 апрель куни 384 кишида касаллик аниқлангани, бир киши ўлгани хабар қилинган.\nҲозирда тиббиёт муассасаларида даволанаётган 2501 нафар бемордан 238 нафари оғир, 113 нафари эса ўта оғир аҳволда.\nАйни пайтда коронавирусга қарши эмланганлар сони ярим миллиондан (510 329) ошди.\n23 апрель куни Ўзбекистонга Россияда ишлаб чиқарилган “Спутник V” вакцинасининг биринчи партияси келтирилган. Ҳозирча қанча доза вакцина олиб келингани очиқланмади.


Одатда ЙҲХБ ходимлари йўллардаги қоидабузарликларни аниқлаш, уларни бартараф этиш, тўланмаган жарималарни назоратга олиб, ундириш чораларини кўриш билан шуғулланади. Қуйидаги мақолада эса ЙҲХБга тегишли хизмат автомобилларида ҳаракатланиш жараёнида содир этилган қоидабузарликлар ва улар учун тайинланган жарималар тўланмай келаётгани хусусида сўз юритилади.\nАйтиш жоизки, бу қоидабузарликларнинг барчаси тезликни ошириш натижасида содир этилган ва жарималарнинг бирортаси ҳозиргача тўланмаган.\nМЖтК 291-моддасига кўра, йўл ҳаракати қоидаларини бузганлик учун жарима солинган кундан эътиборан 60 кун ичида жарима тўланмаган тақдирда, транспорт воситаси жарима тўлангунига қадар жарима майдонида ушлаб турилиши лозим. Бироқ жарималар тўланмаганига бир неча йил бўлса-да, ЙҲХБ автомобиллари жарима майдонига киритилмаган.\nЧуст тумани ИИБ бошлиғи ҳамда вилоят ЙҲХБ бошлиғи хизмат автомобилида тезликни ошириб ҳайдаш ва жарималарни тўламай юриш бўйича «мастер-класс» ўтиб келмоқда.\nХусусан, Чуст тумани ИИБ бошлиғи Адҳамжон Алимовнинг хизмат автомобили экани айтилаётган, давлат рақами 50 511 VSF бўлган оқ рангли Nexia-3 11та қоидабузарлик учун жами 4 млн 348 минг сўмлик жарималарга тортилган. Тезлик 70 км/соат чекланган жойда 99 км/соат тезлик билан ҳаракатланилган ҳолат ҳам мавжуд.\nШунингдек, вилоят ИИБ ЙҲХБ бошлиғи Эргаш Ҳайдаровнинг хизмат автомобили экани айтилаётган, давлат рақами 50 700 VSF (ҳозирда 50 070 VSF) бўлган оқ рангли Lacetti’даги 5та қоидабузарлик учун 4 млн 73 минг сўм жарима тайинланган. Тезлик 70 км/соат чекланган жойда 103 км/соат тезлик билан ҳаракатланилган ҳолат ҳам мавжуд.\nНаманган вилояти ИИБ ЙҲХБ бошлиғи Эргаш Ҳайдаров\nБошқарма бошлиғи тезликни оширишга қарши чақириқ кўтариб, ҳайдовчиларни даъват қилса-да, афтидан, бунга ўзи риоя қилмайди.\nБундан ташқари, вилоят ИИБ ЙҲХБ бошлиғининг биринчи ўринбосари Мирқодир Муҳамедовнинг хизмат автомобили экани айтилаётган, давлат рақами 50 702 VSF бўлган оқ рангли Tracker’даги 2та қоидабузарлик учун 3 млн 232 минглик жарималар тайинланган. Тезлик 70 км/соат чекланган жойда 121 км/соат (!) тезлик билан ҳаракатланилган ҳолат ҳам мавжуд.\n«Раҳбарга эргашмаган ходим – ходим эмас!»\nБошқармадаги ходимлар ҳам раҳбарларидан ўрнак олишни ўрнига қўймоқда.\nЖумладан, вилоят ИИБ ЙҲХБ матбуот гуруҳининг собиқ бошлиғи Воҳибжон Акрамов хизматида бўлгани айтилаётган, давлат рақами 50 701 VSF бўлган оқ рангли Captiva’да содир этилган 3та қоидабузарлик учун жами 1 млн 608 минг сўмлик жарималар тайинланган.\nНаманган вилояти ИИБ ЙҲХБ 3-туманлараро ЙПХО командири Зоҳид Турсунов хизматида экани айтилаётган, давлат рақами 50 200 VSF бўлган оқ рангли Lacetti’га 2та қоидабузарлик учун 1 млн 338 минг сўм жарима расмийлаштирилган.\nЗоҳид Турсуновнинг ўринбосари – Адҳам Абдусаматовнинг хизмат автомобили экани айтилаётган, давлат рақами 50 710 VSF бўлган оқ рангли Lacetti қоидабузарликлар сони бўйича етакчи бўлиб турибди. Ушбу автомобилда 15та қоидабузарлик содир этилган бўлиб, улар учун жами 11 млн 305 минг сўмлик жарималар тайинланган. Тезлик 70 км/соат чекланган жойда 114 км/соат тезлик билан ҳаракатланилган ҳолат ҳам мавжуд.\nШунингдек, Наманган вилояти ИИБ ЙҲХБ хизмат автомобилларидан давлат рақами 50 707 VSF бўлган оқ рангли Malibu-2 битта қоидабузарлик (тезлик 70 км/соат чекланган жойда 100 км/соат тезлик билан ҳаракатланиш) учун 1 млн 350 минг сўм жарима тайинланган.\nДавлат рақами 50 777 VSF бўлган яна бир оқ рангли Malibu-2’даги битта қоидабузарлик (тезлик 70 км/соат чекланган жойда 125 км/соат (!) тезлик билан ҳаракатланиш) учун 2 млн 205 минг сўм жарима тайинланган.\nШу тариқа, барча санаб ўтилган 40та қоидабузарлик учун тайинланган жарималарнинг жами қиймати 29 млн 459 минг сўмни ташкил этмоқда.\nЖарималар тўланмаса-да, айрим автомобилларнинг жарима майдонига киритилмаётгани кенг тарқалган ҳолат экани тобора ойдинлашмоқда. Бунга тизим раҳбарларининг таниш-билишчилик асосида иш кўраётгани сабаб бўлиши мумкин. Хусусан, Kun.uz манбасининг таъкидлашича, Наманган вилоятида рўйхатдан ўтган “HADYA PLAST SERVIS” МЧЖга қарашли, давлат рақами 50 717 OAA бўлган оқ рангли Lacetti автомобили рухсатсиз тонировка қилингани учун икки марта (2021 йил 31 август куни 6 млн 125 минг, 2021 йил 4 декабр куни 10 млн 800 минг сўм жарима солинган) маъмурий баённома тузилиб, автомобил жарима майдонига киритиб қўйилган.\nЖарима майдонидаги Lacetti\nМанбанинг қўшимча қилишича, вилоят ИИБ ЙҲХБ бошлиғи Эргаш Ҳайдаровнинг ноқонуний буйруғи асосида автомобил тонировкаси ечилмаган ва жарима тўланмаган ҳолатда жарима майдонидан чиқариб юборилган. Бунга Эргаш Ҳайдаров ва МЧЖ таъсисчисининг ўзаро таниш экани сабаб қилиб кўрсатилмоқда.\nЯна «майда балиқлар» жазоланадими?\nАввалроқ, Kun.uz’да Чуст тумани ҳокимлиги раҳбарларининг хизмат автомобилларида содир этилган ҳуқуқбузарликлар учун тайинланган жарималар миқдори 20 миллион сўмга яқинлашса ҳам, улар тўланмай келгани, автомобиллар жарима майдонига киритилмагани ҳақида ёзилганди. Мақоладан сўнг, Наманган вилояти ИИБ ЙҲХБ томонидан ҳокимлик хизмат автомобиллари жарима майдонига киритилиб, якунда жарималар тўлиқ ундирилганди.\nЛекин ҳозирча на ҳокимлик ва на ИИБ ЙҲХБ вакилларига бу суиистеъмолчиликлар учун бирор чора кўрилди. Чора кўриш деганда «майда балиқлар»ни қурбон қилиш эмас, ҳақиқий айбдорлар назарда тутилмоқда.\nБалки, расмийлар томонидан «қоидабузар ёки жиноятчиларни тутиш учун тезлик оширилгани» важ қилинар, лекин унда яна савол туғилади: ҳуқуқбузар келиб-келиб раҳбарларнинг хизмат автомобили билан таъқиб қилинадими?\nРасмий муносабатларда қоидабузарликлар охирги зарурат сабабли содир этилгани аниқ фактлар билан келтирилишини ҳам кутиб қоламиз.\nКўрамиз, ҳокимлик машиналарини жарима майдонига олиб кира олган вилоят ЙҲХБ ўз хизмат автомобилларига нисбатан қандай позицияда бўларкан?\n14:56 / 21.01.2022\nКаттақўрғонда солиқчининг ўлимига сабаб бўлган ЙҲХБ ходимларига нисбатан қўзғатилган жиноят иши бўйича апелляция суди бошланди


“ХУЛОСАТ АЛ-ҲУКАМО” – БЕБАҲО ТИББИЁТ ХАЗИНАСИ – Бухоро шифокори\nБош саҳифа > Без рубрики > “ХУЛОСАТ АЛ-ҲУКАМО” – БЕБАҲО ТИББИЁТ ХАЗИНАСИ\nЎтмиш аждодларимиз биз авлодларга барча соҳада бўлгани каби табобатга оид ҳам бебаҳо ва дурдона асарларини мерос қилиб қолдирганлар. Жумладан, Шахобиддин Абдулкаримнинг “Тибби Шахобий” (Шахобий табобати) ХIV аср, Юсуфий (ХV аср)нинг Бобурга атаб ёзилган “Қасида дар ҳифзи сиҳат” (Соғлиқни сақлаш ҳақида қасида), Ҳаким Довоий ал-Гилоний (ХVI)нинг “Фавоид ал-инсон” (Инсонларга фойдалар), Саййид Муҳаммад Ҳасратнинг “Низомус сиҳат” (Саломатликни сақлаш қоидалари), ХVIII аср бошлари, Муҳаммад Ҳусайн (ХVIII аср)нинг “Маҳзан ал-адвиййа” (Даволар хазинаси), Мажидиддин Хавофийнинг “Хористон” (Тиканзор), Муиниддин Жувайнийнинг “Нигористон”, Ҳаким Қоонийнинг “Паришон” (Сочилган) каби асарлар шулар сирасига киради.\nМана шулар қаторига 1860 йилда ёзилган “Хулосат ал-Ҳукамо” (Ҳакимлар хулосаси) асари алоҳида қимматга эга. Мазкур асар муаллифи Ҳофиз Калон ибн Бадриддин қори бўлиб, асар 33 бобдан иборат. Унда табобатга оид муаммо ва масалалар ҳар хил муаллифларнинг китобларидан танлаб олинган ва мукаммал китоб шаклига келтирилган. Унинг бир нусхаси 436/III рақами билан Беруний номидаги Шарқшунослик институтида сақланмоқда. Шу китобдаги ҳали-ҳанузгача тиббий қимматини сақлаб келаётган баъзи тавсияларга диққатингизни тортишни лозим топдик.\n“Дастурхонда тансиқ таом бўлса-ю, унга ҳирс билан ташланмаслик керак. Аксинча уни илтифот юзасидан бошқаларга ҳавола этмоқ лозим. Овқат ейилаётган пайтда ҳар ким ўз шеригининг еяётган луқмасига қарамаслиги, ўз олдидан олмоғи, бироқ мева-чева бўлса, бошқа жойдан танлаб олмоғи мумкин. Оғзига солинган овқатдан суяк ёки бошқа бирор номуносиб нарса чиқса, оғзидан олиб дастурхонга қўймасин. Масалан, оғзида суяк бўлса, уни бошқаларнинг диққатини жалб қилмасдан, бекитиб олсин. Ўзгалар иштаҳасини бўғадиган ва иффатини кеткизадиган ҳаракатдан ниҳоятда эҳтиёт бўлсин. Оғзидан қайтариб олинган нарсани қайтариб идишга солмасин. Шундай йўл тутсинки, ундан қолган овқатдан табаррук сифатида ичувчи ўзга кишиларнинг нафратини қўзғатмасин.\nКиши меҳмон бўлса, қўлини мезбондан олдин артишга ҳаракат қилсин. Кўпчилик қўл тортса, у ҳам кўпчиликка эргашсин. Оч бўлса ҳам бунинг аҳамияти йўқ. Борди-ю мезбон бўлса, ўзгалар қўл тортганда ҳам у қўл тортишдан тийилиб турсин. Чунки меҳмонларнинг бирортасида ейишни давом эттириш хоҳиши бўлса, уялиб қолмасин.\nОвқат орасида сув ичиш истаги пайдо бўлса, сувни оҳисталик билан ичсин. Токи ичаётганда кишилар унинг оғзи ва халқумининг овозини эшитмасин. Одамлар овқат еяётганда тишини ковламасин. Тишдан чиққан шундай жойга ташласинки, токи одамларнинг нафратини қўзғатмасин. Қўл юваётганда, қўлни ва тиш остини тозалашга алоҳида диққат қилсин.”\n“Билгилки, парҳезнинг сиҳат-саломатлик учун фойдаси буюкдир. Айниқса киши дори ичишдан иложи борича тийилмоғи даркор. Барча ҳакимларнинг бир қарорга келишларича, кишининг жону танига тўрт нарса катта зиён келтиради: кўп ейиш, кўп сўзлаш, кўп жинсий алоқа қилиш ва кўп ичиш.\nАйтишларича, кам еб, кам ичишдан кўра фойдалироқ дори йўқ. Чунки, кўп ейишдан меъда заиф бўлади. Барча касалликлар шундан пайдо бўлади. Тан эса кучсизланаверади. Қоринда бод пайдо бўлади, оғиздан эса ёқимсиз ҳидлар келади. Юзам сарғайиб, еган таом ҳазм бўлмайди. Хабарлардан маълум бўлишича, бир кун Анушервон овқатланаётган эди. Унинг ёнида Юнон исмли ҳаким ўтирган эди. Юнон Анушервоннинг кўп овқат еяётганини кўриб:\n-Эй подшо! Оз ейишнинг баданга фойдаси катта. Киши қанча оз еса, шунча соғлом бўлади, – деди. Анушервонга бу сўз таъсир қилиб, таомдан дарҳол қўлини тортди.\nЖолинуснинг айтишича, кимки иссиқ ҳаммомга кириб, бошидан қайноқ сув қуяверса, кўзига зарар қилади. Аммо сут сигирдан соғиб олинган пайтда қанчалик иссиқ бўлса, шу даража иссиқликдаги сувни бошдан қуйиш эса мияга фойда беради ва мия қатиғининг зиёда бўлишига кўмак беради. Бош суякларларига ҳам нафлидир.\nСуқротнинг айтишича, киши қовурилган гўшт еб, орқасидан сув ичса, ошқозоннинг заифлашувига сабаб бўлади ва таом ҳазм бўлиши қийинлашади. Кимки овқат еб дарҳол уйқуга кетса, уйғонгач ўзини жуда оғир ҳис қилади. Меъда ичи фасод билан тўлади. Ҳар бир одам озроқ миқдорда майиз еб юрса, балғамли йўтал йўқолади. Майиз бадандаги сафрони қувади, эсда сақлаш қобилияти яхшиланиб боради.\nҲакимларнинг иттифоқ бўлиб айтишича, тўрт нарса одамнинг юрагига хурсандлик ато қилади: соя жойга қараш, оқар сувга тикилиш, чиройли хат ва гўзал чеҳра. Тўрт нарса обрўни кеткизади: ёлғон гапириш, катталар билан тортишиш, ҳаддан ошиш, кибрланиш. Тўрт нарса обрўни зиёда қилади: ваъдага вафо қилиш, аҳдида мустаҳкам туриш, саховатли бўлиш, эл билан чиқишиш…\nҲакимларнинг нақл қилишларича, ақл мияда, таъм маъдада, куч қўлда, ғазаб ўтдадир. Ва яна айтишларича, юрак – қоннинг уйи, ўт – сафронинг уйи, кўнгил – нурнинг уйи, талоқ балғамнинг уйидир. Кимнинг юраги соғлом бўлса, юзи қизил, ўзи тандурист бўлади. Кимнинг юраги заиф бўлса, юзи сариқ бўлади. Ҳар кимнинг ўти кучли бўлса, ўзи хушчақчақ бўлади.”\nАкбар АЛЛАМОВ, Шифокор-педагог.\n“ОБОД ҚИШЛОҚ”ЛАРДА ТИББИЙ ТАДБИРЛАР


Ўзбекистонда атом электр станцияси қурилиши қачон бошланиши маълум бўлди | Qalampir.uz\nЖамият\t26 Ноябрь 18:00 11656\n2022 йилда Жиззах вилоятида атом электр станцияси учун иккита энергоблокдан иборат мажмуа қурилиши бошланади. Ушбу лойиҳани амалга оширишда “Росатом” иштирок этади. Бу ҳақда “Sputnik” ёзмоқда.\nЕвросиё тараққиёт банкининг ҳисоботига кўра, Ўзбекистон Марказий Осиё давлатлар орасида ўзининг энергетика соҳаси учун энг кўп сармоя жалб қилган мамлакатдир.\nКўп томонлама тараққиёт банклари (КТБ) Ўзбекистон энергетика соҳасига 4,7 миллиард доллар сармоя киритган, бу Марказий Осиёдаги энг юқори кўрсаткичдир. Евроосиё тараққиёт банки ҳисоботига кўра, минтақанинг сув-энергетика комплексига (СEС) КТБ инвестицияларининг 46,3 фоизи республика ҳиссасига тўғри келади.\nЎзбекистон ва Россия ўртасида АЭС қуриш ниятлари бўйича музокаралар 2018 йил апрелида маълум бўлган эди. Ўша йилнинг сентябрь ойида томонлар келишувга эришдилар – “Росатом” ҳар бири 1,2 ГВт қувватга эга иккита блокни қуриш мажбуриятини олди.\nАЭС қурилиши учун Жиззах вилоятидаги Тузкон кўли яқинида, Қозоғистон билан чегарадан унчалик узоқ бўлмаган жой танланди. Қурилиш Россия томонидан молиялаштирилади.\nЎзбекистон атом электр станциясини ишга тушириш ҳисобидан энергия тақчиллигини қоплаш, шунингдек, 3,7 миллиард куб метрга яқин газни тежашни режалаштирмоқда. Бунинг учун ёқилғи, катта эҳтимол билан, маҳаллий манбалар ҳисобидан таъминланади – Ўзбекистон уран қазиб олувчи етакчи бешталикка киради.\nЭнергетика вазири Алишер Султонов 2020 йилда атом энергетикасининг экологик тозалиги, шунингдек, танланган турдаги ВВEР-1200 реакторларининг хавфсизлигини таъкидлаган. Экология ва энергетика соҳасидаги бошқа мутахассислар ҳам АЭСларнинг Ўзбекистон учун аҳамияти ва фойдаси ҳақида гапириб ўтган.\nЭслатиб ўтамиз, ўз навбатида Қозоғистон аҳолисининг вакиллари Ўзбекистондаги бўлажак атом электр станциясидан хавотирда эканликларини маълум қилиб, митингга чиққанди.\n03 Декабрь 14:30 58450\n03 Декабрь 15:41 42370\n03 Декабрь 20:24 37241\n03 Декабрь 17:49 31312\n04 Декабрь 11:13 25339


Ғуборлар ичра муниб қалб… – .:: Xadicha.uz\nАллоҳ таоло инсонни фақат Ўзигагина ибодат қилиш учун яратган.Бу ҳақида Қуръони каримнинг “Зарият” сурасининг 56-оятидада: «Жинларни ва инсонларни фақатгина Менга ибодат қилишлари учунгина яратдим». Биз Аллоҳ таолога ибодат қилишда турли айбу-нуқсонларга йўл қўямиз.Ўзимиз истамаган ҳолда турли каттаю-кичик гуноҳлар содир этамиз.\nБалки, мана шу гуноҳлар сабабли ибодатмиз тўла-тўкис эмасдир? Гуноҳларимиз учун тавба қилдикми? Хўш, тавбанинг асл моҳияти нима? Гуноҳ нима, балки биз арзимас санайдиган гуноҳлар, камчиликлар туфайли Аллоҳ Таолодан узоқлашиб кетаётгандирмиз? Ҳа, тўғри, барча инсон хато қилади камчиликларга йўл қўяди.\nАлбатта, чин дилдан қилган гуноҳига тавба қилса, Аллоҳ таоло уларни кечиради. Бу ҳақида “Шўро” сурасининг 25-оятида шундай марҳамат қилинади:” У бандаларидан тавба-тазарруни қабул қиладиган, ёмонликарни авф этадиган ва қиладиган ишларингизни биладиган Зотдир”. Тавба қилишни кечиктирмаслик керак.Лекин, тавба-қилган ишидан афсусланиб, унга ҳеч қачон қайтмайдиган чин тавба бўлиши керак.\nЧунки, надомат ўти қалбни қанча кўп ёритса, иймон нури шунча яхши самара беради.Қилган гуноҳидан надомат чекиб, унга бошқа яқинлашмайди.Саҳл ибн Туставий : “Тавба мазмума (ярамас) ҳаракатларни маҳмуда (мақтовли) ҳаракатларга ўзгартиришдир. Бу иш фақат сукут ва ҳалол ейиш билан комил суратда амалга ошади” , деганлар.Қалб аслан, салим яратилиши, ҳар бир чақалоқ исломий фитратда туғилиши, кейинчалик гуноҳлар ғубори ва зулмати қалб саломатлигини емириши маълум.\nТун шарпаси Қуёш ёғдусига дош беролмагандек, маъсиятлар зулмати савоб амаллар нурига тоқат қила олмайди.Ҳар қандай тоза либос ёқимли бўлганидек, қалб ҳам покиза бўлсагина мақбулдир. Тозалаш ва поклаш бизнинг зиммамизда, қабул эса Аллоҳ таолонинг ҳузурида бериладиган неъматдир. Абдуллоҳ ибн Умар розияллоҳу анҳу шундай деганлар : ” Кимки гуноҳни эслаб алам чекса, кейин қалбида бундан қўрқув ҳосил бўлса, унинг бу гуноҳи Уммул Китобдан ўчирилади “.\nМусо ( алайҳиссалом ) Хизр дан сўрадилар: ” Қайси ишингиз туфайли Аллоҳ таоло сизга ғайб илмини ўргатди?” ,- деб сўрадилар. Улар: ” Аллоҳ таолони деб гуноҳларни тарк этганим учун, – дея жавоб бердилар. Баъзида турли сабабларга кўра кичик гуноҳлар катта гуноҳларга айланиб қолади. Гуноҳдан тийилмаслик, гуноҳ қилишда давом этиш каби сабаблар туфайлидир. ” Гуноҳ кичик бўлса ҳам ундан қайтилмас экан, у кичик ҳисобланмайди, Гуноҳ бўлса ҳам, истиғфор бор экан, у гуноҳ катта ҳисобланмайди “. Кичик гуноҳни доимий қилиб юрган кишидан кўра, катта гуноҳни қилиб, дарҳол ундан тавба қилган инсон афзалдир.\nМасалан, сув томчилари давомий равишда битта тошнинг устига томчилаб тушса, тошда изи қолади. Агар ўша миқдордаги сувни тош устига бирданига тўкилса, унда изи қолмайди.\nГуноҳларнинг келиб чиқиши 4 сифатга бориб тақалади:\n– Рубубийлик сифатлар; (кибр, фахр, беҳожатликни яхши кўриш)\n– Шайтонийлик сифатлар; (ҳасад, зулм, ҳийла, ёлғон)\n– Ҳайвонийлик сифатлар; (очкўзлик, қизғанчиқлик, зино)\n– Ёввойилик сифатлар; ( ғазаб, нафрат, мол-мулкни зое қилиш)\nБу сифатлар инсон фитратида аста-секин ҳаракатланиб, бири иккинчисига йўл очади.Сўнг гуноҳлар аъзоларга ёйилади.Куфр, бидъат, нифоқ каби сифатлар қалбда қарор топади.\nГуноҳлар икки қисмга ажралади: банда ва Аллоҳ таоло ўртасидаги гуноҳлар ва бандаларнинг ҳаққига тааллуқли гуноҳлар. Бундан ташқари, гуноҳлар кичик ва катта бўлади. Гуноҳнинг сағира ёки кабира эканлиги ҳақида турли фикрлар бор. Олимлар:”Қасддан қилинган ҳар бир гуноҳ гуноҳи кабирадир.\nАллоҳ таоло қайтарган ҳар бир нарса кабирадир”. Лекин биз бандалар гуноҳ қилмаслигимизнинг иложи йўқ. Хўш, Аллоҳ таоло бизни кечирадими? Алло таоло “Нисо” сурасининг 31-оятида: ” Агар сизлар маън этилган гуноҳларнинг катталаридан сақлансанглар, қилган кичик гуноҳларингизни ўчирурмиз”. Лекин бунинг учун кишида албатта гуноҳдан сақланишга қудрат ва ирода бўлиши шарт. Росулуллоҳ соллаллоҳу алайҳи васаллам : ” Банда гуноҳ қилади, кейин шу гуноҳи туфайли жаннатга киради ” ,- дедилар. Бу қандай бўлади эй Росуллоҳ? дейишди. У Зот : ” Содир этган гуноҳи доимо ўзининг кўз ўнгида туради.Гуноҳдан тавба қилади, ундан қочади, ҳатто жаннатга киради “,- дедилар.\n(Ибн Муборак ривояти) Демак, барча гуноҳлардан ҳалос бўлиш йўли тавба экан. Дарҳақиқат, ўтган хатодан пушаймон бўлиб, ғамга ботиш-мусулмон учун вожибдир.Бу ҳол-тавбанинг руҳи, у билан ўнгланиш камолига етади. Тавба шундай оғриқки, у бекор ўтаётган умрни ҳис қилиш, Аллоҳ таолонинг ғазаби остида зое бўлаётган бебаҳо неъмат-отъган ва ўтаётган кунларни ўйлаб, кўз ёш тўкишдир.Тавба қилувчилар 4 табақага бўлинадилар:\n1-табақа: Гуноҳдан тавба қилиб, умрининг охиргача тавбасида мустаҳкам турадиганлардир.Шу йўл билан хатоларини ўнглаб, қайта уларни қилмасликка нафсини иқрор этади. Бу ҳотиржам ( мутмаинна ) нафсдир;\n2-табақа: Тавба қилувчи ибодатнинг асосларини маҳкам ушлаб, тавбада мустақим туради, катта гуноҳларни тарк этади.Албатта, у гуноҳлардан батамом холи эмас, гоҳида ўзи билмаган ҳолда, гуноҳларга мубтало бўлади.Аммо гуноҳ қилган заҳоти нафсини маломат қилади. Бу маломат\n( лаввома ) қилувчи нафсдир;\n3-табақа: Тавба қилади, бирон муддат тавбасига содиқ қолади.Кейин шаҳватлар ғолиб келиб, баъзи гуноҳларни содир этади.Лекин шу билан бирга у тоатларга берилади, қилишга қодир бъла туриб баъзи гуноҳларни тарк этади.Лекин тавбани ортга суриб, уни кечиктиради. Бу тиланувчи\n( мусаввила ) нафсдир;\n4-табақа: Тавба қилади, бироз муддатдан сўнг яна гуноҳга шўнғийди.Қилмишларига афсус чекмайди, тавба ҳақида ўйламайди.Ўз гуноҳларида қаттиқ туради. Бу ёмонликка буюрувчи ( аммароту бис-суъи ) нафсдир.\nХадичаи Кубро аёл-қизлар ўрта махсус ислом билим юртининг 4- курс талабаси\nslayd Қуръон\t2018-10-19


Биродарларингизни қўллаб-қувватланг. Луқо 22:32 | Тадқиқ сони\n«Ризқ-рўзни вақтида» оляпсизми?\nЯҳованинг ниятида аёлларнинг ўрни қандай?\nХудонинг Каломини қўлланг. Зеро, у жонлидир!\nЯҳова бизга қандай яқинлашади?\nҚаерда бўлсангиз ҳам, Яҳованинг овозига қулоқ солинг\nТАШКИЛОТИМИЗ АРХИВИДАН «Эврика драмаси» туфайли кўплар ҳақиқатни топган\nТИЛИДА ЎҚИШ аймара албан амхар арабча арман африкаанс бенгала бикол бислама болгар венгер венда вьетнам га ган грек гренланд грузин гуарани гужарати дат деху зулу иврит игбо илоки инглиз индонез исланд испан итальян йоруба каннада каонде каталан квангали кечуа (Анкаш) кечуа (Боливия) кикуйю килуба киньяруанда кирунди конго корейс коса креол (Гаити) куаньяма латиш лингала литва лози лувале луганда лунда луо майя македон малагаси малайя малаялам мальта маратҳ масатек (Уаутла) ндебеле ндонга немис непал нзема нидерланд норвег ньянека ньянжа озарбайжон озарбайжон (кирилл ёзувида) оромо осетин отетела пангасинан панжоб папьяменто (Аруба) папьяменто (Кюрасао) поляк португал румин рус самар-лейте санго свати себуан сепеди серб серб (лотин ёзувида) сесото (Лесото) сингал словак словен сранан-тонго суахили суахили (Конго) тагал тай тамил тви телугу тиграй тожик тотор тсвана тсонга тувалу тумбука турк туркман туркман (кирилл ёзувида) украин урду фижи фин форс француз хилигайнон хинди хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга чичева чичемба шарқий увеа швед шона эве эстон эфик япон ўзбекча қирғиз қозоқ\n«Қўриқчи минораси» (тадқиқ сони) | Август 2014\nБУТРУС Исони танимайман, деб тонгандан кейин аччиқ йиғлаган. Лекин ҳаворий маънан тикланиш учун қаттиқ курашган. Шу сабабли, Исо бошқаларга ёрдам бериш мақсадида Бутрусдан фойдаланмоқчи бўлган. Исо унга шундай деган: «Сен эса тавба қилганингдан кейин, биродарларингни қўллаб-қувватлагин» (Луқо 22:32, 54–62). Вақт ўтиб Бутрус, илк имонлилар жамоатининг устунларидан бири бўлган (Галат. 2:9). Шу каби илгари оқсоқол бўлган биродар, яна вазифасини зиммасига олиб, имондошларини маънан қўллаб-қувватлашдан қувонч топиши мумкин.\nБаъзи биродарлар оқсоқоллик вазифаларидан озод этилган ва бунинг дастидан ўзларини оқсоқол бўлиб хизмат қилишга нолойиқ деб ҳис қилишади. Жанубий Африкада 20 йилдан зиёд оқсоқол бўлиб хизмат қилган Жулио * шундай деб бўлишди: «Нутқлар тайёрлаш, имондошлардан ҳол-аҳвол сўраш ва уларга далдали ташрифлар қилиш, ҳаётимнинг мазмунига айланган эди! Афсуски, буларнинг ҳаммасидан маҳрум бўлдим. Бу ҳаётимдаги энг аянчли давр эди». Бугунги кунда Жулио яна оқсоқол бўлиб хизмат қиляпти.\n«СИНОВЛАРНИ ҚУВОНЧ БИЛАН ҚАБУЛ ҚИЛИНГЛАР»\nИсонинг шогирди Ёқуб шундай деб ёзган: «Биродарларим, бошингизга тушаётган турли синовларни қувонч билан қабул қилинглар» (Ёқб. 1:2). У номукаммаллигимиз ҳамда таъқиблар дастидан пайдо бўлаётган қийинчиликларга ишора қилган. У шунингдек, тана эҳтирослари, юзхотирчилик ва шу каби иллатларни ҳам эслатиб ўтган (Ёқб. 1:14; 2:1; 4:1, 2, 11). Яҳова бизга танбеҳ берганида, бу оғир кечиши мумкин (Иброн. 12:11). Лекин бундай қийинчиликлар хурсандчиликни ўғирламаслиги керак.\nГарчи жамоатдаги масъулиятли вазифалардан бўшатилсак-да, имонимиз ҳамда Яҳовага бўлган севгимиз қанчалик кучли эканини текширишга имконимиз бўлади. Шунингдек, илоҳий хизматдаги ниятларимиз текширилади. Шарафли вазифаларга шахсий манфаатимизни кўзлаб интиляпмизми ёки Худога бўлган севги ва жамоат Унга тегишли бўлиб, имондошлар ғамхўрликка муҳтож эканини тушунган ҳолда бунга эришмоқчимизми? (Ҳавор. 20:28–30). Илгари оқсоқол бўлган биродарлар илоҳий хизматини қувонч билан давом эттириб, Яҳовага бўлган севгилари самимий эканини ҳаммага, шу жумладан Шайтонга ҳам исботлашмоқда.\nШоҳ Довуд жиддий гуноҳлар қилиб танбеҳ олганида, маслаҳатга қулоқ солди ва натижада кечирилди. У шундай деб куйлаган: «Итоатсизлиги кечирилганлар бахтлидир, Эгамиз кимнинг гуноҳидан ўтган бўлса, ўша инсон бахтлидир. Эгамиз кимнинг айбини ёзмаган бўлса, ўша инсон бахтлидир, руҳида ҳийла бўлмаганлар бахтлидир» (Заб. 31:1, 2). Танбеҳ Довудга фойда келтириб, Худонинг халқига янада яхши чўпонлик қилишига кўмаклашди.\nАксарият вазиятларда қайта оқсоқол бўлган биродарлар илгаригига қараганда, яхшироқ чўпонлик қилишади. Буни бошдан кечирган бир оқсоқол: «Ҳозир мен, хатога йўл қўйганларга қандай ёрдам беришни ҳар қачонгидан ҳам яхшироқ тушунаман»,— деб айтди. Бошқаси эса: «Энди биродарларга хизмат қилишни ҳамма нарсадан ҳам муҳим деб биламан»,— деди.\nСИЗ БУНИНГ УДДАСИДАН ЧИҚА ОЛАСИЗ\nСано бастакори: «Эгамизнинг ғазаби бир лаҳза давом этади, лутфу карами бир умр тугамасдир»,— деб ёзган эди (Заб. 29:6). Шундай экан, Аллоҳ жиддий гуноҳ қилган инсонга бошқа ишонмайди деб ўйламайлик. Узоқ вақт оқсоқол бўлиб, вазифаларидан маҳрум бўлган Рикардо шундай деди: «Хатойим дастидан кўнглим қаттиқ ўксиганди. Кўп йиллар давомида ўзимга ишончни йўқотганим учун нозир сифатида биродарларга хизмат қилолмайман, деб ўйлаганман. Бошқаларнинг ишончини оқлай олишимга кўзим етмаётган эди. Шунга қарамасдан, мен бошқаларга ёрдам беришдан хурсанд эдим, Муқаддас Китоб тадқиқларини олиб борардим, Йиғилиш Залига келган имондошларга далда берардим ва улар билан ваъзгўйлик хизматида ҳамкорлик қилардим. Буларнинг бари ўзимни дадил ҳис қилишимга кўмаклашди. Ҳозир мен яна оқсоқол бўлиб хизмат қиляпман».\nЯҳова, биродарлар хизмат қилиш истагини ва қувончини тиклашига ёрдам беради\nГина-кудурат сақлаш, биродар оқсоқол бўлиб хизмат қилишига тўсқинлик қилиши мумкин. Бундай вазиятда, Довуддан ўрнак олиш мақтовга сазовордир! У ғазабга минган шоҳ Шоулдан қочиб юрган. Шоулдан қасд олишга қулай имконият пайдо бўлганда ҳам, у бундай қилишдан бош тортган (1 Шоҳ. 24:5–8; 26:8–12). Ҳатто Шоул жангда ҳалок бўлганида, Довуд уни ва унинг ўғли Йўнатанни «азиз ва дилкаш» дея улар учун аза тутган (2 Шоҳ. 1:21–23). Довуд юрагида гина-кудурат сақламаган.\nАгар сиз тушунмовчиликдан ёки адолатсизликдан азият чекаётган бўлсангиз, гина-кудурат сизни енгишига йўл қўйманг. Масалан, Британияда салкам 30 йил оқсоқол бўлиб, вазифаларидан озод этилган Уильям, баъзи оқсоқоллардан хафа бўлган. Ўзини қўлга олишга Уильямга нима ёрдам берган? «Муқаддас Китобдаги Аюб китобини ўқиш»,— деди у. Гапини давом эттириб, у шуларни айтди: «Агар Яҳова Аюбга учта дўсти билан ўзаро тинчликни сақлашига кўмаклашган бўлса, демак менга ҳам оқсоқоллар билан ҳамжиҳатликни сақлашга ёрдам беради!» (Аюб 42:7–9).\nАЛЛОҲ, ҚАЙТА ОҚСОҚОЛ БЎЛГАНЛАРГА БАРАКА БЕРЯПТИ\nАгар Худонинг халқига бошқа чўпонлик қилишни истамаётган бўлсангиз, бунинг сабаби тўғрисида мулоҳаза юритиш оқилона бўларди. Бошингиз муаммолардан чиқмаяпти? Ёки ҳаётингизда бошқа нарсалар муҳимроқ бўлиб қолдими? Ёхуд ўзгаларнинг камчиликлари дастидан кўнглингиз совидими? Сабаби қандай бўлмасин, оқсоқоллик вазифаси имондошларингизга турли ёрдам кўрсатишга яхши имкон беришини унутманг. Масалан, нутқларингиз уларнинг имонини мустаҳкамлайди, ўрнагингиз тасалли бахш этади, далдали ташрифларингиз эса қийинчиликларни енгишига ёрдам беради. Садоқатли оқсоқол бўлиб, сиз нафақат ўзингизнинг, балки Яҳованинг қувончига қувонч қўшган бўласиз (Ҳик. 27:11).\nИлоҳий хизматда қувонч ила қатнашиб, Яҳовага бўлган севгингизни исботланг\nЯҳова, биродарларга жамоат аъзоларига ғамхўрлик қилиш истаги ва қувончини қайта тиклашга ёрдам беради. Мабодо, оқсоқоллик вазифаларини топширган ёки улардан озод этилган бўлсангиз, яна қайтадан нозир бўлишга интилишингиз мумкин (1 Тим. 3:1). Павлус, Колосадаги имондошлари Худонинг иродасини аниқ англашлари учун тинмай ибодат қилган. Шу йўсин улар Яҳовага муносиб равишда йўл тутиб, Уни ҳар жиҳатдан мамнун қила олишган (Колос. 1:9, 10). Яна оқсоқол бўлиб хизмат қилаётган бўлсангиз, Яҳова сизга куч, сабр-тоқат ва қувонч беришини сўранг. Ушбу охирзамонда Худонинг халқи ғамхўр чўпонларнинг мададига жуда муҳтож. Хўш, биродарларингизни қўллаб-қувватлашга тайёрмисиз?\n^ 3- х.б. Айрим исмлар ўзгартирилган.\n«ҚЎРИҚЧИ МИНОРАСИ» (ТАДҚИҚ СОНИ) Август 2014


Камтарлик фазилати - Fitrat.uz\nБош саҳифа / Аёллар сахифаси / Камтарлик фазилати\nDekabr 7, 2020\tКамтарлик фазилатиda fikr bildirishni o'chirish 79 Кўришлар\nЎзбек тилининг изоҳли луғатида тавозе сўзига камтарлик, ўзини бировдан юқори тутмаслик, дея таъриф берилади. Дарҳақиқат, инсон камтарлиги, ўзини бошқалардан юқори тутмаслиги фазилат ҳисобланиб, у билан ҳаётда ҳурмат-эътибор топади.\nПайғамбаримиз соллаллоҳу алайҳи васаллам айтадиларки: “Бир-бирингизга нисбатан камтар бўлинг, токи бирон кимса бировга нисбатан такаббурлик қилмасин, бирон кимса бошқа кимсага зулм қилмасин” (Имом Муслим ривояти).\nКамтарлик ва хокисорлик сифатига эга бўлган киши нафақат эл-юрт олдида, балки Аллоҳнинг даргоҳида ҳам мақтовга лойиқдир. Бундай инсонлар ҳар қачон ўз ҳурматларини сақлай билиш билан бир қаторда, ўзгаларнинг қадру қийматларини ҳам ўз ўрнига қўядилар. Пайғамбаримиз соллаллоҳу алайҳи васаллам марҳамат қилиб: “Ким Аллоҳ учун камтарлик килса, Аллоҳ унинг мартабасини баланд қилиб қўяди”, – деганлар (Имом Муслим ривояти).\nКамтарликнинг акси манманлик бўлиб, унга ёмон иллат сифатида қаралади. Ислом динида инсоннинг кибру ҳавога берилиши тақиқланган. Аллоҳ таоло бандаларини огоҳлантириб: “Ер юзида кибру ҳаво ила юрма! Албатта, сен зинҳор ерни тешиб юбора олмайсан ва зинҳор бўйда тоғларга ета олмайсан!” (Исро сураси, 37-оят) – дея марҳамат қилган. Демак, банда ўз ўрни ва ҳаддини билмоғи лозим. Акс ҳолда, у ўз бошига Аллоҳ таолонинг ғазаби ва азоби келишига сабабчи бўлади. Кибру ҳаво ҳақида Пайғамбаримиз соллалоҳу алайҳи васаллам шундай деганлар: “Қалбида бир дона ачитқи уруғи оғирлигида иймони бор одам дўзахга кирмайди. Қалбида бир дона ачитқи уруги оғирлигида кибри бор одам жаннатга кирмайди” (Муслим ва Термизий ривоят қилишган). Манманлик килиб, ўзгаларга беписанд муомалада бўлиш, мол-дунё, обрў-эътиборга алданиб, кибрланиш оқибатида киши дўстлари, қариндошлари ва эл-юрти олдида ҳурматини йўқотиши аниқ.\nТавозе ва камтарлик фазилатли ва олийжаноб хулқлардан бўлиб, динимиз Ислом инсонларни мазкур хулқ билан безанишга чақирган. Набий алайҳиссалом бу борада барчага ўрнак бўлганлар.\nУ зот Одам болаларининг саййиди, оламлар Рабби Аллоҳнинг Ҳабиби ва Халили, пайғамбарларнинг хотималовчиси бўлсалар-да, одамларнинг энг камтари ва хулқи гўзали эдилар. Аллоҳ таоло Пайғамбаримизни подшоҳ пайғамбар ёки қул (подшоҳ эмас) пайғамбар бўлиш ўртасида ихтиёрли қилиб, икковидан бирини танлашни сўраганда, Ул зот қул пайғамбар бўлишни ихтиёр этгандилар.\nКамтарлик хислати Набий алайҳиссалом хулқларининг ажралмас бир қисми эди. Бу нарса У кишининг юриш-туришлари, ўтиришлари, овқатланишлари ва барча ишларида намоён бўларди. У зот бундай дер эдилар: “Мен бир қулман, қулдек овқатланаман ва қулдек ўтираман” (Ибн Ҳиббон ривояти).\nУ зотнинг маркаблари эса оддий одамлар минадиган нарсалардан бўлган. У киши ўзлари учун бир неча одамлар кўтариб юрадиган алоҳида тахтиравон қилдирмаганлар, балки туя, от минганлар.\nТавозе ва камтаринлик ўз соҳибини олий қиладиган хислатдир. Киши қанчалик камтар бўлса, одамлар наздида шунчалик юксалади. Расулуллоҳ соллаллоҳу алайҳи васаллам марҳамат қилиб, дедилар: “(Ҳеч вақт) садақа (ва хайр-эҳсон) молни камайтирган эмас, кечиримлилик билан Аллоҳ бандага азизликдан бошқасини зиёда қилмайди ва кимки Аллоҳ учун ўзини камтар тутса, албатта, Аллоҳ уни баланд қилади” (Муслим ривояти).\nАллоҳ таоло бандаларидаги тавозе ва камтаринликни яхши кўради, бунинг муқобилида эса манмансираган, мутакаббир ва ўзига бино қўйганларни, ўз нафси, чиройи ёхуд молу давлати ва жисмига маҳлиё бўлганларни ёмон кўради. Зеро, кибр инсонни охир-оқибатда ҳалок қиладиган ёмон хулқдир.\nШу боис ҳам киши кийган кийимида, минган маркабида бўладими, қурган уйидами, фахрланмаслиги, ўзини бошқалардан устун санамаслиги лозим. Акс ҳолда, гуноҳкор бўлади. Чиройли кийиниш, энг зўр жиҳоз ва ҳоказолардан фойдаланиш мумкин, ҳашаматли уй қуриш ва унда яшаш мумкин. Фақат ўзгалардан ажралиб туриш, улардан устунлигини намойиш қилиш ва фахрланиш учун эмас, балки шунчаки, бу неъматлардан фойдаланиб, Аллоҳга шукр қилиш учун бўлиши керак.\nАллоҳ таоло барчаларимизни кибру ҳаводан йироқ қилиб, камтарлик фазилати билан зийнатланган бандалари қаторида бўлишимизни насиб этсин.\nҚуйи Чирчиқ туман бош имом-хатибининг\nАввалги Саломатлик қадри\nКейинги «Сарҳисоб» танловида иштирок этинг!\nIyun 1, 2018\t14,024\nMart 11, 2017\t10,424


Мактабгача таълим ташкилотларини аттестациядан ўтказиш доирасида семинар-тренинг бўлиб ўтди. – Бош саҳифа\nБош саҳифа / Ахборот хизмати / Янгиликлар / Мактабгача таълим ташкилотларини аттестациядан ўтказиш доирасида семинар-тренинг бўлиб ўтди.\nМактабгача таълим ташкилотларини аттестациядан ўтказиш доирасида семинар-тренинг бўлиб ўтди.\nЖорий йилнинг 10-13 март кунлари пойтахтимиздаги Shodlik Palace меҳмонхонасида Вазирлар Маҳкамаси ҳузуридаги Таълим сифатини назорат қилиш инспекцияси, Ўзбекистон Республикаси Мактабгача таълим вазирлиги ҳамда БМТ Болалар жамғармаси-ЮНИСЕФнинг Ўзбекистондаги ваколатхонаси билан ҳамкорликда мактабгача таълим ташкилотларини аттестациядан ўтказиш доирасида таълим сифатини баҳолаш учун тренерлар тайёрлашга бағишланган семинар-тренинг бўлиб ўтди.\nИлғор хорижий тажрибалар асосида халқаро экспертлар иштирокида ишлаб чиқилган Таълим ташкилотларни аттестациядан ўтказиш мезонлари (Адлия вазирлиги томонидан 2020 йил 27 январда 3214 рақам билан рўйҳатдан ўтказилган) жорий йилнинг январь ойида тасдиқланган эди. Ушбу ҳужжат билан мактабгача таълим ташкилотларини аттестациядан ўтказиш мезонлари ҳам тасдиқланган бўлиб, жаҳон тажрибасини ўрганган ҳолда бир қатор янгиликлар киритилган. Эндиликда мактабгача таълим ташкилоти фаолияти юзасидан ота-оналар ўртасида ўтказилган ижтимоий сўровнома ўтказилиши, ота-оналар билан ҳамкорликдаги ишлар ҳолати, кузатув кенгаши фаолиятининг ташкил этилганлиги ҳам баҳоланиши кўзда тутилган. Тренинг давомида ушбу янгиликларнинг мазмун-моҳиятини МТТ раҳбарлари ва педагогларига етказа олувчи тренерлар тайёрланади.\nТадбир давомида халқаро экспертлар ва соҳа вакиллари иштирокида таълим сифатини таъминлаш ва баҳолаш бўйича ҳамкорликда ишлаб чиқилган янги мезон ва кўрсаткичлар муҳокама қилинди.\nИштирокчилар, жаҳон тажрибаси билан танишдилар ҳамда ЮНИСЕФнинг халқаро эксперти иштирокида таълим ташкилотлари сифатини баҳолашнинг янги миллий механизмлари лойиҳаларини муҳокама қилиш имконига эга бўлдилар.


Ҳасанбой Дўсматов йил якунига қадар жанг ўтказиши мумкин\n8 декабрь, 2020, 12:33\nБу борада "Мир бокса" мутахассиси маълум қилди.\nРио Олимпиадаси чемпиони Ҳасанбой Дўсматов фаолиятини профессионал боксда давом эттираётган эди. У дебют жангини ҳам ўтказишга улгурганди.\nБироқ ушбу жангдан сўнг, орада анчагина танаффус бўлиб қолди. Пандемия ҳолати ва юртдошимизнинг виза билан боғлиқ муаммолари туфайли, Дўсматовнинг навбатдаги жанги чўзилиб кетди. Куни кеча, сайтимизга менежер Алик Фролов интервью берди ва у Ҳасанбой Дўсматов ҳақида ҳам тўхталиб ўтди.\n"Ҳасанбой Дўсматов Василий Ломаченкодан кейинги энг яхши ҳаваскор боксчи… Унинг виза билан боғлиқ муаммолари бор. Бутун дунёда ҳукм сураётган вазиятдан келиб чиқиб, унга жанг ташкил қилишга ҳаракат қиляпмиз. Катта эҳтимол билан, бу воқеа декабрь ойининг сўнгида амалга ошиши мумкин", - деди Фролов.\nЭслатиб ўтамиз, Дўсматов профессионал боксдаги илк жангини 2019 йил 16 ноябрда ўтказган ва унда мексикалик Хесус Сервантесни техник нокаут билан мағлуб этганди.


Хитой 2020 йилнинг иккинчи ярмида режалаштирилган халқаро мусобақаларнинг аксариятини ўтказишдан бош тортди. Бу ҳақда AР Жисмоний тарбия ва спорт давлат бошқармасига таяниб хабар берди.\nИстисно тариқасида фақат 2022 йилда Пекинда ўтадиган Олимпия ўйинлари олдидан синов мусобақалари ўтказилади.\nҚарор коронавирус тарқалишининг иккинчи тўлқинига қарши кураш доирасида қабул қилинди. Расмийлар мамлакат ичида локализация қилинган инфекция чет элдан кириб келиши мумкинлигидан қўрқишади.\nХХР Давлат жисмоний тарбия ва спорт давлат бошқармасининг буйруғи Aёллар теннис ассоциациясининг (WТA) олтита мусобақаси, шу жумладан, ноябрь ойида Шэньчжэн шаҳрида ўтказилиши режалаштирилган якуний чемпионатни ўтказишга таъсир қилади. Шунингдек, мамлакатда Профессионал теннисчилар уюшмасининг (AТП) тўртта мусобақасини ўтказиш режалаштирилган эди.\nШанхайда иккита йирик гольф мусобақаси, Сяминда – спорт қоягирлигибўйича Осиё чемпионати, Гуанчжоуда – бадминтон бўйича жаҳон тури финали бўлиб ўтиши керак эди. Шунингдек, қарор шу йил апрель ойида номаълум муддатга қолдирилган “Формула-1” пойгасини ўтказишни имконсиз, деб топди.


Ўзбекистон Республикаси Адлия вазирлиги - Қонунийлик ҳамиша муҳим\nОхирги янгиланиш : 15.06.2019\n13:59:41 (GMT +5), Дш, 17 июн 2019\n15 июнь 2019 Аҳамият беринг\n1 августдан бошлаб “Коррупциясиз соҳа” лойиҳасига старт берилади\nЗамонавий нотариат: фаолиятни рақамлаштириш ва шаффофлик\nАдлия вазири: одил судлов тизими — ислоҳотларнинг асосий кўрсатгичи\n14 июнь 2019 Аҳамият беринг\nЎзбекистон Республикаси Адлия вазирлиги ва Германиянинг халқаро ҳамкорлик жамияти ўртасида тадбирлар Дастури имзоланди\nҚонунийлик ҳамиша муҳим\nБарчамизга маълумки, Ўзбекистон Республикаси Президентининг 2018 йил 20 апрелдаги ПФ–5421-сон Фармонига асосан ўзбошимчалик билан қурилган кўчмас мулкка нисбатан мулк ҳуқуқини эътироф этиш бўйича бир марталик умумдавлат акцияси эълон қилинган.\nМуаллиф : Жаксимуратов Узакберген Бекбергенович Адлия вазирлиги етакчи маслаҳатчиси\nМазкур Фармон ижроси юзасидан қабул қилинган Вазирлар Маҳкамасининг 2018 йил 21 июндаги 461-сонли қарорига асосан жойларда зарур чора-тадбирлар амалга оширилмоқда.\nХусусан, мазкур Қарорга асосан фуқаролар ёки унинг қонуний вакили ўзбошимчалик билан қурилган иморатга нисбатан мулк ҳуқуқини олиш учун иморат жойлашган ҳудуддаги Давлат хизматлари маркази орқали туман (шаҳар) ҳокимининг номига ариза билан мурожаат қилади.\nмурожаат этувчининг паспорти нусхаси;\nмурожаат этувчининг оила аъзолари ҳақида ҳамда ер участкасига эгалик қилган муддатлари ва иморат қурилган вақт тўғрисида фуқароларнинг ўзини ўзи бошқариш органларининг маълумотномалари.\nМурожаат этувчидан бошқа маълумотлар ва ҳужжатларни тақдим этишни талаб қилиш тақиқланади.\nАризани кўриб чиқиш учун давлат хизматлари маркази томонидан йиғим ундирилмайди, фақатгина бир марталик акция доирасида энг кам иш ҳақининг 5 баробари миқдорида йиғим тўланади.\nМаълумотларга қарайдиган бўлсак, жорий йилнинг 1 апрель ҳолатига фуқаролардан мулк ҳуқуқини эътироф этиш юзасидан 500 мингдан ортиқ мурожаатлар келиб тушган бўлиб, шундан 200 мингга яқин ўзбошимчалик билан қурилган турар жойларга нисбатан мулк ҳуқуқи берилган.\nЮқоридаги рақамлардан кўриниб турибдики, бу борада, мулк ҳуқуқини эътироф этиш бўйича жойлардаги комиссияларнинг фаолиятини қониқарли деб бўлмайди.\nШу билан бирга, комиссия аъзолари томонидан мурожаатларни кўриб чиқишда ҳанузгача муддат бузилиши ҳолатларига йўл қўйилмоқда.\nЖумладан, комиссия аъзолари ҳисобланган кадастр, қурилиш, ички ишлар, солиқ, экология, ёнғин хавфсизлиги, санитария идоралари томонидан 200 минга яқин мурожаатларни кўриб чиқишда белгиланган муддатлар бузилиши ҳолатларига йўл қўйилган.\nЭнг ачинарлиси, комиссиянинг ижобий хулосаси мавжуд бўлган жами 35 мингдан ортиқ мурожаатлар юзасидан туман (шаҳар) ҳокимликларининг мулк ҳуқуқини эътироф этиш бўйича қарорлари қабул қилинмаган. Бу эса, фуқароларимизнинг хақли эътирозларига сабаб бўлмоқда.\nБу борада энг кўп муддат бузилишларни Тошкент, Наманган, Сурхондарё, Қашқадарё вилоятлари ва Тошкент шаҳрида кузатиш мумкин.\nБундан кўринадики, Фармон ва қарорнинг мазмун-моҳиятини аҳолига етказиш юзасидан маҳаллий давлат ҳокимияти органлари томонидан етарлича тарғибот тадбирлари амалга оширилмаган ҳамда комиссиялар фаолияти устидан таъсирчан ва тизимли назорат етарли даражада ўрнатилмаган.\nУшбу ҳолатлар Фармондан кўзланган муҳим мақсадларни амалга оширилишига тўсқинлик қилмоқда.\nАдлия вазирлиги жойларда Фармон ва Қарор ижросини таъминлаш мақсадида қатъий назоратни олиб бормоқда.\nМисол учун, бугунги кунга қадар аниқланган қонун бузилиш ҳолатлари бўйича ўзига юклатилган вазифаларни лозим даражада бажармаган 295 нафар комиссия аъзолари интизомий жавобгарликка тортилган. Шундан, 33 нафари эгаллаб турган лавозимидан озод этилган бўлса, 854 нафар шахсга нисбатан маъмурий жарималар қўлланилган.\nҲурматли фуқаролар бир марталик акция муддатининг тугашига бор йўғи 20 кундан ортиқ вақт қолмоқда.\nФармон қабул қилингандан кейин ўзбошимчалик билан қурилган иморатлар эътироф этилмайди.\nШундай экан, давлатимиз томонидан берилган бу имкониятдан фуқароларимиз тўлақонли фойдаланишлари учун мутасадди идоралар ўз вазифаларига янада масъулият билан ёндошишлари талаб этилади.\nШу билан бирга, Ўзбекистон Республикаси Президентининг ПФ–5421-сон Фармони ҳамда Вазирлар Маҳкамасининг 461-сон Қарори ижросига масъул бўлган ташкилотлар масъулият билан ёндашади ва албатта фуқароларнинг оворагарчилигига чек қўйилади деб умид қиламиз.


"Нефтчи" клуби футболчилари ҳам бир кун пахта териб берди\n"Нефтчи" футболчиси Павел Смоляченко пахта даласида. (Сурат Санъат Шариповнинг Twitter саҳифасидан олинди)\n7 октябрдан бошлаб Фарғонанинг “Нефтчи” клуби футболчилари пахта теримига жалб қилинди. Клуб аъзоларидан бирининг Озодликка айтишича, далага чиққан 40 кишилик гуруҳ Қўштепа тумани пахта хирмонига 1 тонналик ҳисса қўшган.\nДушанба куни “Нефтчи” футбол клуби аъзолари Қўштепа туманидаги “Эрали Сафаров” номли фермер хўжалиги далаларида пахта теришди.\nОзодликка исмини очиқламаслик шарти билан гапирган “Нефтчи” клуби футболчиларидан бирига кўра, клубдан жами 40 киши пахта теримига борган.\n“20 тача дублёр кейин основадан футболчилар ҳамда фаррошлар, қоровуллар яна бухалтериядан - ҳаммамиз кечгача пахта териб келдик. Жами 1 тоннага яқин пахта тердик. Фарғона телевиденисидан келиб, съёмка қилишди. Бугун “Жараён”да кўрсатади”, дейди “Нефтчи” футболчиси микрофонсиз суҳбатда.\nСуҳбатдошимизнинг айтишича, “Нефтчи” клуби футболчилари 8 октябр куни пахта теримига чиқарилмаган.\n“Бугун пахтага бормадик. Яна борамизми-йўқми, билмадим. Бу ҳақда айтишмади”, деди футболчи.\nФарғона вилоят футбол федерациясининг ўзини таништирмаган ходимига кўра, футболчиларнинг пахта теримига чиқарилиши ҳукумат сиёсати билан боғлиқ.\n“Биласиз пахта- бу сиёсат. Ҳеч ким бу жараёндан четда қолмаслиги керак. Шу жумладан, футболчилар ҳам. Футболчиларимиз пахтакорларга мадад бўлиш учун ўз хоҳишлари билан боришди. Ҳозирча бир кун. Зарур бўлса, яна боришади”, деди федерация ходими.\n“Футболчилар ўрнига ўзимиз пахта тердик”\nҚўштепа туман ҳокимлигининг пахта штаби масъулларидан бирининг Озодлик мухбири билан микрофонсиз суҳбатда айтишича, “Нефтчи” футболчиларига 1 тонна пахтани теришда маҳаллий теримчилар ҳам “кўмаклашган”\n“Албатта, раҳмат айтамиз футболчиларимизга. Келиб ҳашарчиларга кўмаклашишди. 1 тонна пахта теришди. Лекин уларни қийнаб қўймадик. Футболчилар ўйнашди, кўп вақтини дам олиш билан ўтказишди. Улар ўрнига ўзимиз тердик пахтани (кулади). Еб-ичишини ҳам жойида қилдик. Битта қўй сўйиб, едирдик. Яна келишса бош устига”, дейди пахта штаби ходимларидан бири.\n“Нефтчи” футболчилари Қаршида “Насаф” жамоаси билан ўйнаб, 2:0 ҳисобида мағлубиятга учраганидан икки кун ўтиб, пахтага ҳайдалди.\n5 октябрь кунги ушбу ўйин Ўзбекистон Олий лигаси мусобақалари доирасида ўтказилди.\n“Нефтчи” футболчилари 18 октябр куни ўз майдонида Жиззахнинг “Сўғдиёна” жамоасини қабул қилади.\nКўринадики, футболчилар бу ўйинга пахта далаларида тайёргарлик қилмоқда. Қўштепа туман ҳокимлигидаги манба ҳам “Футболчиларимиз ўйнашди, биз пахта тердик”, дея ёзғирди.\nФутбол агенти Санъат Шарипов Twitter даги ўз саҳифасида “Нефтчи” футболчиларининг пахта теримига чиқарилгани ҳақида суратли-твит эълон қилди.\nNeftchi a'zosi Pavel Smolchenko paxta terimida.Qani edi terma jamoa shtabi ham Vatan u-n shunday ter to'ksa! pic.twitter.com/JEpB6JyxM9\n— Sanat (@SanatSharipov) October 7, 2013\nСуратда “Нефтчи” жамоасининг ярим ҳимоячиси Павел Смоляченко бир сиқим пахтани қўлида ушлаган ҳолда турибди. Лекин футболчининг пахта териш учун зарур бўлган этаги суратда экс этмаган.\n"Футболчилар пахтага мажбурий ҳайдалган"\nФутбол бўйича ўзбек блоггери Бобомурод Абдуллаевга кўра, футболчиларнинг пахта теримига мажбурий жалб қилиниш ҳолатлари аввал ҳам бир неча бор кузатилган бўлиб, бу аслида хўжакўрсинга қилинади.\n- Футболчилар пахтага олиб чиқилади. Лекин улар амалда пахта термайди. "1 тона пахта терди", деб айтилаверади. Футболчилар бировлар терган пахтани сотиб олишади ёки пулини бериб, бировга тердиради. Амалда пахтага чиқдими, чиқди, деган гапни ҳоким эшитса бўлди, - дейди блоггер.\nУнга кўра, маҳаллий ҳокимиятларда коллеж ўқувчиси пахтага чиқаяптию нимага энди футболчи чиқмаслиги керак, деган тушунча бор.\n- Лекин профессинал нуқтаи назардан бундай қилиниши керак эмас. Футболчи ўзининг ишини қилиши керак. Ўқитувчи ўзининг ишини қилиши керак. Ўқувчи машғулоти билан шуғулланиши керак. Ҳозир футболчиларидан: “Ўз хоҳишинги билан чиқдингми?” деб сўрасангиз, албатта: “Ҳа”, дейди. Лекин чин дилдан гапириладиган бўлса, қайси футболчи пахтага чиқишни хоҳлайди. Менимча, уларни мажбурий олиб чиққан пахтага, - дейди Бобомурод Абдуллаев.


Каримов руҳан мурдага айланган бўлса ҳам, жисмонан бугун бор… « O'zbekiston ERK Demokratik Partiyasi\nКаримов руҳан мурдага айланган бўлса ҳам, жисмонан бугун бор…\n12 January 2015 - 15:20\nМиракизмчилар: тинчлик ва тўкин-сочинчиликлари сабабчиси, дея президент Каримовни кўрадилар. Ҳолбуки, Аллоҳ бандаси нимани тиласа, ўшани етказади. Дину диёнатнинг, миллатнинг инқирози ҳисобига шоқол базм қилаётган каримизмчилар билмайдиларки, Аллоҳ уларнинг ниятларини ижобат этяпди. Улар мунофиқона ҳаётни хуш кўряптиларми, бировларнинг қайғу-ғами, азоб-уқибатлари ҳисобига тўй-томошалар қилишни истаяпдиларми? Уялмаяптиларми, ёлғон гапиришдан ўзларини тия олмаяптилар, уялмасинлар, ёлғон гапираверсинлар. Марҳамат… Шундай кун келадики, улар ҳам ўз кучи ва имкониятларидан қандай фойдалангани ҳақида ҳисоб берадилар.\nХудожўй киши асбоб-ускунаси ва табиат кучидан унумли фойдаланади. Уларни имон, адолат ва ҳақиқат йўлида ишлатади, зотан, уларнинг яратилишидан асл мақсад ҳам мана шу.\n“Биз темирни туширдик. Унда қувват ва одамлар учун манфаатлар бордир. Тангри Ўзига ва пайғамбарларига ғойибона ёрдам берадиган кишиларни билиш учун темирни яратди. Албатта, Тангри кучли ва қудратлидир” (57:25).\nТангрига ишониб, Тангридан қўрққанлар ҳеч қачон ёмонликка қайишмайди. Мусо алайҳиссалом айтган эдиким: “Эй Раббим, менга қилган инъоминг ҳаққи, ҳеч қачон жиноятчилар (гуноҳкорлар)нинг ёнини олмайман” (28:17).\nХуллас, чинакам эътиқод инсонни шуҳратпараст ва исрофгар бўлмасликка ундайди ва унга уқтирадиким, у – оламни тўлдирган бойликларнинг эгаси эмас, қўриқчисидир, уларнинг Яратувчиси ва ягона эгаси Тангри таолодир, бас, улардан қандай фойдалангани ҳақида у Парвардигор ҳузурида жавоб беради. Дунё бойликларига художўй, тақводорлар қандай муносабатда бўладию худосиз, миракизмчиларга ўхшаган бетавфиқлар қандай ёндашади, бу ҳақда Қуръони каримда мисолллар кўп. Бир томонда Юсуф алайҳиссаломни кўрамиз, у дунёвий шон-шуҳратнинг чўққисида туриб, Яратганга шукурона айтади:\n“Эй Раббим, менга подшолик ато этдинг, яна барча тушларнинг таъбирларидан таълим бердинг. Эй осмонлар ва ерни бунёд этган Зот! Дунё ва охиратда ўзинг Эгамдирсан. Ажалим етганда мусулмон ҳолимда вафот этдир ва мени солиҳлар қаторига қўшгил” (12:101).\nСулаймон алайҳиссалом юксак улуғворлик чўққисига етишганда ҳам тақводорлик ила Тангри олдида бош эгади ва дейдики:\n“Ё Раббим! Менга ва ота-онамга инъом этган неъматингга шукур қилишга ва Ўзинг рози бўладиган яхши амалларнигина қилишга мени муваффақ этгин ва мени ўз фазлинг билан солиҳ бандаларинг қаторига киритгин” (27:19).\nБошқа томонда имон-эътиқоддан маҳрум, бойлик ва ҳокимият туфайли масту аласт миракизмчилар кўзга ташланади, улар бирор кимсанинг ўзларидан устун ёки кучли бўлишини тасаввур этолмайдилар.\n“Бас, Од қабиласи ерда ноҳақ кибрландилар ва “Куч-қувватда бизлардан ким зўрроқ?” – дедилар. Ахир, улар ўзларини яратган Тангри куч-қувватда улардан зўр эканини билмадиларми? Улар Бизнинг оятларимизни инкор этувчи бўлдилар” (41:15).\nШундайлардан бири Қорун эди. У ўз даврининг энг бой-бадавлат кишиси эди. Қавми унга танбеҳ берди: “Мағрурланмагин! Чунки Тангри мағрурланганларни севмас. Тангри сенга ато этган нарса билан охиратни истагин ва дунёдан бўлган насибангни ҳам унутмагин. Тангри сенга эҳсон қилгани каби сен одамларга эҳсон қил. Ерда бузғунчилик қилишни истама! Чунки Тангри бузғунчиларни севмас” (28:76-77).\nКаримов ким бўлибди?! У ҳам биз каби бир ожиз ва гуноҳкор инсон…\nЎз куч-қудрати билан мағрурланиш, Абадий Мислсиз Қудрат ҳам башар, ҳам табиат устидан назорат қилишини инкор этиш шундай қабоҳатларни келтириб чиқардики, энди улар олдида барча ахлоқ қонун-қоидалари, жумла гуманизм, инсонпарварлик талаблари писанд бўлмай қолди. Дарвоқе, дунёнинг тараққиёти ва бахту саодати илму фан, ҳокимият ва бойликлар дину диёнтанинг қаттиқ назорати остида бўлишини тақозо этади.\nКаримов руҳан мурдага айланган бўлса ҳам, жисмонан бугун бор, эртага йўқ. Ислом режаси – абадий режа. Замонлар кечаркан, у ўз кучини йўқотмайди, устувор бўлиб тураверади. Мусулмонлар ана шу дину диёнатлари билан инсоният ахлоқининг посбонларидир. Улар уйқудан уйғонишса, ўз мажбуриятларини бажаришга киришадилар, ўша кун дунё халқлари учун тарихий кун бўлади. Уларда учқун бор, бир кун у аланга олиб, жаҳолат иморатини ёндиради. Ана шу ҳақиқатни ифодалаш учун шоир ва мутафаккир Муҳаммад Иқбол “Иблиснинг маслаҳат кенгаши, 1936” достонида Шайтони лаин тимсолини чизади. Дунёнинг ёвуз руҳлари тўпланишиб, уларнинг ҳукмронлигига хавф-хатар солаётган таҳдид ва таҳликалар ҳақида гапиришади. Маслаҳатчилардан бири демократияни янги дунёнинг энг янги иллати деб атайди. Бошқаси коммунизмни эслатади. У дейди:\n“Ўсиб, улғайиб бораётган бу таҳдид шу қадар қўрқув уйғотдики, дарёлар, тепалар, олис тоғларни ҳам титроқ бости. Эй ҳукмдорим, ҳадемай дунё қулайди, Сенинг қўл остингдаги дунё!”\nИблис уларни юпатади, хавф-хатарларни бартараф этиш учун тузган режаларини баён этади. Кейин у ҳақиқий таҳдид, таҳлика ҳақида сўзлайди. Гарчи унга қарши барча чораларни кўриб қўйганман, аммо унинг имкониятлари шу қадар улканки, баъзида ўйлаб, ўйимга етолмайман, дейди Лаин.\nУ яна қўшимча қилади:\n“Мен шундай одамлардан қўрқаманки, уларнинг ҳатто кулида ҳам ҳақиқат учқуни бор… гоҳида уларнинг орасида саҳарлаб кўз ёши тўкиб, таҳорат олганларни кўраман…”\nТарих асроридан огоҳ бўлганлар билур,\nКоммунизм хатарлимас, хатарли ислом.\n(Ёки, миракизм хатарлимас, хатарли ислом)\nМен биламан, тарк этишди Қуръонни улар\nВа уларга имон бугун – сармоя, сарват.\nШарқни қуршаб олган зулмат қўйнида бу дам\nДонишмандлар дини ислом нуридан маҳрум.\nАммо қўрқаманки, аср эҳтиёжидин\nИслом қонунлари яна бўлгуси пайдо.\nҚўрқинг Пайғамбарнинг ўша қонунларидан,\nАёлларнинг номусига суянчдир улар,\nЭркакларнинг мардлигига таянчдир улар\nВа ҳар қандай қулликка ҳам беришар барҳам.\nУлар учун тенгдир ҳоким билан фуқаро,\nБойликларни аритади ахлат, ғубордан,\nБойлигига посбон қилур давлатмандларни,\nБундан ортиқ муҳим нарса бўлгаймидир, бас,\nЕр Худога тегишлидир, подшоларгамас!..\nБундай қонун йироқ бўлсин кўзлардин, йироқ,\nХайриятки, эътиқоддан маҳрум мусулмон,\nМайлига, у майда-чуйда талқинлар ила\nИлоҳиёт зулматида юрсин саргардон…\nКейин Иблис ўз кенгаши аъзоларига шундай маслаҳат беради:\nТонготарга уланмасин тушкунлик туни,\nЙўқса, гумбурлаган ўша дуо, такбирлар\nЗамонлару маконларни ағдариб, йиқар.\nМен дейманки, йўл бермангиз дини исломга,\nБосган қадамлари бўлсин беҳуда, абас.\nЯшайверсин шеърияту тасаввуф билан,\nУлар тўсиб турсин уни ҳаёт саҳнидан.\nҚалтирайман, уйғонмагай, уйғонса, илло\nШу дунёга бўлмагай деб яна раҳнамо…